25 RUU diluluskan sidang Parlimen

PUTRAJAYA, 18 Ogos- Sidang Parlimen kali ini mencatatkan pencapaian yang membanggakan apabila 25 rang undang-undang (RUU) berjaya diluluskanMenteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata, 25 RUU yang diluluskan itu berkait rapat dengan kestabilan negara, ekonomi dan kebajikan rakyat selain melibatkan beberapa aspek antaranya kewangan, pertanian, industri makanan, jenayah dan kehakiman."Antara undang-undang dianggap mempunyai kepentingan kepada semua rakyat dan negara adalah RUU Pindaan perlembagaan Larangan Ahli Bertukar Parti diluluskan dengan majoriti lebih dua pertiga di Dewan Rakyat dan Dewan Negara," katanya.Dalam satu kenyataan, Wan Junaidi berkata, semua RUU yang diluluskan akan menjalani proses yang sewajarnya sebelum ia dapat dikuatkuasakan melalui undang-undang dan penguatkuasaan.Persidangan Dewan Rakyat kali ini berlangsung selama 12 hari bermula 18 Julai hingga 4 Ogos, manakala persidangan Dewan Negara selama enam hari dari 8 Ogos hingga 16 Ogos. Turut diluluskan, Rang Undang-undang Perhutanan Negara (Pindaan) 2022, Rang Undang-undang Kawalan Padi dan Beras (Pindaan) 2022, Rang Undang-undang Antigangguan Seksual 2021 dan Rang Undang-undang Keselamatan Sosial Suri Rumah 2022 yang melibatkan bidang kuasa pelbagai kementerian.

(Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar/FOTO BERNAMA)

Sumber Asli, Akta Agensi Kawalan Sempadan Malaysia (Pembubaran) 2021 di bawah Kementerian Dalam Negeri (KDN) Akta Kehadiran Wajib Pesalah-Pesalah (Pindaan) 2021 (KDN) Akta Majlis Pembangunan Wilayah Ekonomi Pantai Timur (Pindaan) 2022 di bawah Jabatan Perdana Menteri, Akta Kawalan Padi dan Beras (Pindaan) 2022 dibawah Kementerian Pertanian dan Industri Makanan, RUU Antigangguan Seksual 2021 di bawah Kementerian Pembangunan Wanita, Keluarga dan Masyarakat, Akta Racun (Pindaan) 2022 dibawah Kementerian Kesihatan Malaysia."Tiga RUU di bawah Kementerian Sumber Manusia (KSM) diluluskan adalah Akta Keselamatan Sosial Pekerja (Pindaan) 2022, Sistem Insurans Pekerja (Pindaan) 2022 di dan RUU Keselamatan Sosial Suri Rumah 2022," katanya dalam kenyataan, pada Rabu.Wan Junaidi berkata, terdapat Sembilan usul dibahaskan di Dewan Rakyat manakala hanya satu usul dibahas di Dewan Negara iaitu Akta Kesalahan Keselamatan (Langkah-Langkah Khas) 2012 (SOSMA) yang dibentang dalam Mesyuarat Khas Dewan Negara pada 27 Julai lalu.


Gagal patuh piawaian: Penyedia perkhidmatan jalur lebar dikenakan tindakan

(Tan Sri Annuar dalam sidang media di Putrajaya)

PUTRAJAYA, 17 Ogos- 94 Notis Pematuhan dan tiga Arahan Suruhanjaya dikeluarkan kepada penyedia perkhidmatan yang gagal mematuhi piawaian perkhidmatan jalur lebar selain menyediakan pengalaman baik kepada pengguna.Menurut Menteri Komunikasi dan Multimedia, Tan Sri Annuar Musa, hasil audit kualiti mendapati masih terdapat sesetengah kawasan merekodkan kualiti capaian internet kurang baik."Dalam hubungan ini dari semasa ke semasa adalah penting bagi SKMM sentiasa menyemak tahap dan kedudukan perkhidmatan oleh syarikat telekomunikasi dan kita tidak boleh hanya membiarkan syarikat berkenaan melaksanakan mengikut cara mereka sahaja tetapi perlulah ada penanda aras yang tertentu dan perlu ada pemeriksaan terhadap pematuhan dan tahap kecapaian penanda aras tersebut. "Ini bagi memastikan rakyat dapat menerima perkhidmatan lebih berkualiti dari semasa ke semasa," kata Annuar dalam sidang media di sini.

(Penyedia perkhidmatan jalur lebar dikenakan tindakan/Foto fail)


JENDELA: Jumlah premis dengan rangkaian gentian optik meningkat ketara

(Tan Sri Annuar pada sidang media di Kementeriannya. Turut kelihatan, Datuk Seri Mohammad Mentek (kiri)/BERNAMA)

PUTRAJAYA, 17 Ogos- Pelan Jalinan Digital Negara (JENDELA) pada suku kedua 2022 menunjukkan hasil memberangsangkan, kata Menteri Komunikasi dan Multimedia Tan Sri Annuar Musa.Menurtnya, paling ketara jumlah premis dilengkapi rangkaian gentian optik."Premis yang dilengkapi rangkaian gentian optik telahpun meningkat iaitu sebanyak 2.23 juta di seluruh negara dalam tempoh laporan."Dan ini menjadikan jumlah keseluruhan terkini sebanyak 7.19 juta premis telah diliputi gentian optik dan ini menghampiri sasaran fasa pertama JENDELA iaitu 7.5 juta," kata Annuar dalam sidang media di sini.

(Tan Sri Annuar jumlah premis dengan rangkaian gentian optik meningkat ketara)


Skandal LCS: PAC telah terima laporan JKSTUPKK yang dinyahklasifikasikan

KUALA LUMPUR, 17 Ogos- Jawatankuasa Kira-Kira Wang Negara (PAC) Parlimen telah menerima laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berhubung perolehan enam Kapal Peronda Generasi Kedua (SGPV) Projek Kapal Tempur Pesisir (LCS) yang dinyahklasifikasikan Jabatan Perdana Menteri (JPM).

Pengerusi PAC, Wong Kah Woh dalam kenyataan memaklumkan ia sejajar keputusan Kabinet pada 10 Ogos lepas yang mengarahkan JPM menyahklasifikasikan laporan berkenaan.

Ia bertepatan dengan syor PAC dalam laporannya mengenai perolehan LCS yang dibentangkan di Parlimen 4 Ogos lepas.

“Ada beberapa fakta dalam laporan berkenaan yang dipadamkan oleh JPM, namun pada keseluruhannya ia tidak menjejaskan fakta keseluruhan laporan berkenaan.

“Bagaimanapun, PAC tetap berpendirian bahawa pemadaman maklumat tersebut adalah tidak perlu kerana maklumat berkenaan dengan Pengarah dan Pemegang Saham Boustead Holdings Bhd, Boustead Naval Shipyard (BNS) dan Perstim Industries Sdn Bhd yang dipadamkan sememangnya merupakan maklumat terbuka dan boleh didapati menerusi carian Suruhanjaya Syarikat Malaysia (SSM),” katanya.

Menurut beliau, laporan JKSTUPKK berhubung projek LCS itu boleh diakses di pautan https://www.parlimen.gov.my/pac/review/docs-257-317.pdf.

Wong berkata PAC juga masih menunggu laporan pengauditan forensik yang dibuat syarikat BNS untuk dinyahklasifikasikan selaras dengan keputusan Kabinet. -BERNAMA


Agong lawat FNSS Defence System AS di Turkiye

ANKARA, 17 Ogos- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan melawat salah sebuah syarikat pemain utama industri pertahanan Turkiye, FNSS Defence System AS, di sini.  Keberangkatan tiba baginda disambut Menteri Pertahanan Turkiye, Halusi Akar dan Ketua Eksekutif FNSS, Gurol Carmikli.  Al-Sultan Abdulah kemudian diberi sembah taklimat dan pertunjukan demonstrasi mengenai teknologi sistem pertahanan yang dibangunkan FNSS.  Baginda turut berkenan menaiki dua buah kenderaan perisai milik syarikat itu.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat melawat FNSS Defence System AS di Ankara)

FNSS adalah syarikat yang bersama-sama DRB-Hicom Defence Technologies (Deftech) milik syarikat tempatan membangunkan kenderaan berperisai ACV 300 Adnan yang dihasilkan di Pekan, Pahang. Kenderaan berperisai Adnan yang digunakan oleh Kor Amor Diraja, Tentera Darat sejak 20 tahun lalu, diambil sempena nama seorang askar melayu, Leftenan Adnan Saidi yang terlibat dalam pertempuran Singapura semasa Perang Dunia II.  Malaysia sebelum ini telah memesan dan menerima sebanyak 267 unit ACV-300 dalam pelbagai versi.  Al-Sultan Abdullah turut menikmati santapan tengah hari bersama Menteri Pertahanan Turkiye dan barisan pengurusan tertinggi FNSS.  Turut hadir Menteri Pengiring yang juga Menteri Kewangan, Tengku Datuk Seri Zafrul Tengku Abdul Aziz dan Ketua Setiausaha Kementerian Luar, Datuk Seri Amran Mohamed Zin dan Duta Besar Malaysia ke Turkiye, Sazali Mustafa Kamal.Laporan Farhana Azwanee Ismail


KUALA LUMPUR, 17 Ogos- Tiada dana tambahan akan diperuntukkan sekiranya kapal tempur pesisir (LCS) pertama gagal disiapkan mengikut jadual.Jelas Menteri Kanan Pertahanan, Datuk Seri Hishammuddin Tun Hussein, tumpuan kini ialah memastikan kapal LCS pertama dapat diserahkan dalam tempoh yang ditetapkan, tanpa membabitkan peruntukan tambahan."Bahawa tiada untuk LCS pertama ini dan saya sebut tumpuan saya adalah utnuk memastikan dalam masa terdekat kapal pertama dapat disempurnakan. Kalau pihak berkenaan tidak dapat menyerahkan kapal pertama dalam tempoh yang ditetapkan dengan peruntukan sedia ada, bagaiamana saya sendiri akan yakin bahawa mereka akan dapat memenuhi keperluan kita untuk kapal-kapal lain.

(Tiada dana tambahan diperuntukkan jika LCS pertama gagal disiapkan mengikut jadual/Foto Fail)

"Jadi saya mahu tengok apa yang telah dirancang dan apa yang telah dibentang kepada Kabinet, apa yang saya jawab di Dewan Negara dapat disempurnakan dan kapal pertama tadi tidak akan melibatkan suntikan dana baharu," tegas beliau.Kapal LCS pertama dijangka siap dalam tempoh setahun atau dua tahun akan datang.


(Sambutan Hari Kebangsaan kembali diadakan di Dataran Merdeka)

PUTRAJAYA,17 Ogos- Sambutan Hari Kebangsaan tahun ini akan kembali diadakan di Dataran Merdeka, Kuala Lumpur.Perarakan bakal turut melibatkan wira dan wirawati sukan negara termasuk pemenang pingat emas Sukan Komanwel Birmingham 2022.Pelari pecut negara Muhammad Azeem Mohd Fahmi dilantik sebagai pembaca ikrar.Menteri Komunikasi dan Multimedia, Tan Sri Annuar Musa berkata konsep sambutan tahun ini selari dengan teras utama konsep ‘Keluarga Malaysia’ iaitu Keterangkuman, Kebersamaan dan Kesyukuran.

(Tan Sri Annuar pada sidang media di Kementeriannya/BERNAMA)

"Ini termasuklah keberangkatan tiba Kebawah Duli Yang Maha Mulia Seri Paduka Baginda Yang di-Pertuan Agong bersama Raja Permaisuri Agong yang akan berangkat menaiki kereta kuda yang kali terakhir kita dapat melihat acara tersebut kira-kira 17 tahun lalu, pada tahun 2005. Ini adalah perarakan khusus keberangkatan tiba Duli Yang Maha Mulia penuh istiadat," kata Annuar dalam sidang media di sini. Sambutan bakal diserikan dengan perarakan kereta antik yang membawa 30 tokoh negara dan selebriti tanah air.Selain itu, buat julung kalinya Upacara Menaikkan Jalur Gemilang dengan alunan muzik lagu Negaraku akan diiringi Orkestra RTM.


Skandal LCS: kerajaan tidak tolak kemungkinan tubuh RCI

(Datuk Seri Dr Wan Junaidi mengibarkan Jalur Gemilang
pada Program Sambutan Bulan Kebangsaan Bahagian Hal Ehwal Undang-Undang JPM/BERNAMA)

PUTRAJAYA, 17 Ogos- Kerajaan tidak menolak untuk menubuhkan Suruhanjaya Siasatan Diraja (RCI) bagi menyiasat skandal kapal tempur pesisir (LCS) walaupun Suruhanjaya Pencegahan Rasuah Malaysia (SPRM) sudah melengkapkan siasatan.Menteri di Jabatan Perdana Menteri (Hal Ehwal Undang-undang), Datuk Seri Dr Wan Junaidi Tuanku Jaafar berkata perkara itu dinyatakan Perdana Menteri, Datuk Seri Ismail Sabri Yaakob. "Jadi dalam keadaan sedemikian saya cukup yakin akan dilaksanakan dan bahkan Perdana Menteri sebut lagi kita tidak menutup pengiraan kita dan kemungkinan menubuhkan RCI. Jadi maknanya belum tertutup lagi soalan tu walaupun dianggap SPRM dah buat yang terbaik," kata Dr Wan Junaidi.

(Datuk Seri Dr Wan Junaidi ketika sidang media pada Program Sambutan Bulan Kebangsaan Bahagian Hal Ehwal Undang-Undang Jabatan Perdana Menteri/BERNAMA)

Berhubung siasatan dijalankan SPRM beliau berkata, kertas siasatan lain membabitkan kes LCS masih perlu dikemas kini oleh penyiasat sebelum ia dikembalikan semula kepada Pejabat Peguam Negara untuk membolehkan individu lain pula mungkin didakwa.  Menurutnya terdapat beberapa persoalan yang perlu dijawab membabitkan kertas siasatan berkenaan.


Jemaah Menteri setuju laporan audit, forensik projek LCS didedahkan

PUTRAJAYA , 17 Ogos- Jemaah Menteri hari ini bersetuju supaya laporan audit dan forensik berkaitan kes perolehan Kapal Tempur Pesisir (LCS) yang sepatutnya dimiliki Tentera Laut Diraja Malaysia (TLDM) didedahkan.

Bagaimanapun, pendedahan hanya boleh dibuat selepas perbincangan antara Menteri Pertahanan, Datuk Seri Hishammuddin Hussein dengan pihak berkaitan membabitkan mekanisme pendedahan berkenaan.

Menurut Menteri di Jabatan Perdana Menteri (Hal Ehwal Undang-undang) Datuk Seri Dr Wan Junaidi Tuanku Jaafar berpendapat ada beberapa perkara sensitif membabitkan keselamatan tidak seharusnya didedahkan kepada umum. "Secara prinsip Jemaah Menteri masih menekankan bahawa pendedahan itu bakal dibuat dan saya berpendirian benda-benda yang sensitif soalan keselamatan sepatutnya tidak boleh didedahkan di mana-mana demokrasi pun sama ada di American, di England bahkan di Perancis, dia tidak akan dedahkan benda-benda yang risiko tinggi sensitif material," jelasnya dalam sidang media Majlis Sambutan Bulan Kemerdekaan Bahagian Hal Ehwal Undang-Undang di sini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar

Seperti amalan di England, apabila sesuatu dokumen mahu dinyahklasifikasi, pihak terbabit akan membincangkan perkara sensitif berkaitan keselamatan mungkin diasingkan manakala benda lain akan didedahkan.


Jahil penggunaan bendera boleh bawa penghinaan - Pakar

KUALA LUMPUR, 17 Ogos- Selepas dua tahun Hari Kebangsaan tidak disambut meriah akibat penularan pandemik COVID-19, rakyat pastinya teruja untuk meraikan hari penuh makna itu kali ini yang turut menandakan ulang tahun ke-65 kemerdekaan negara.Apatah lagi pelbagai aktiviti telah diatur dan dilancar oleh kerajaan dan pihak berkenaan, memenuhi Bulan Kebangsaan kali ini bagi menyemarakkan lagi sambutan dan meningkatkan patriotisme dalam kalangan rakyat, selaras dengan tema sambutan “Keluarga Malaysia Teguh Bersama”.Kemeriahan suasana menjelang sambutan pada 31 Ogos ini juga dapat disaksikan menerusi pengibaran Jalur Gemilang, baik di sepanjang jalan-jalan utama, bangunan ataupun dilekatkan pada kenderaan. Ada juga individu kreatif yang menjadikan bendera Malaysia itu sebagai pakaian dan replika pelbagai objek, demi melahirkan rasa cinta kepada negara.Namun, mungkin ramai tidak menyedari bahawa cara mereka mengibarkan atau menggunakan bendera yang merupakan lambang kebesaran dan kedaulatan sesebuah negara, adalah tidak bersesuaian atau salah, sekali gus menyebabkan niat murni untuk meraikan sambutan kemerdekaan berisiko menjadi penghinaan.Keadaan ini berpunca daripada kurangnya pengetahuan mengenai protokol penggunaan bendera yang sebenarnya kata Felow Utama Institut Kajian Etnik (KITA) Universiti Kebangsaan Malaysia Prof Datuk Teo Kok Seong, mempunyai beberapa peraturan, bersesuaian dengan statusnya.Mengulas lanjut kepada Bernama, beliau berkata ada tatasusila yang perlu diikuti berdasarkan pada panduan am global mengenai penggunaan bendera dan satu daripadanya adalah bendera tidak boleh digunakan sebagai pakaian.“Sesetengah cara rakyat negara ini, dalam keterujaan meraikan Bulan Kebangsaan, didapati tidak menghormati bendera apabila ada yang menjadikannya pakaian dan sebagainya. “Walaupun ketika ini ia tidaklah menjadi satu kesalahan sehingga (boleh) didenda, sebenarnya bendera sewajarnya hanya dikibarkan kerana maksud asas bendera itu sendiri ialah mengibarkan atau mengapungkan di atas angin,” katanya. Beliau berkata bendera, selain menjadi lambang kebesaran negara, juga berkait rapat dengan semangat patriotik dalam mempertahankan maruah bangsa, agama dan ibu pertiwi, serta lambang kepimpinan dan kewarganegaraan bagi sesebuah negara.Justeru, penggunaan bendera dan penghormatan ke atasnya perlu mengikut garis panduan yang ditetapkan, iaitu sebagai satu simbol nasionalisme, patriotisme dan cintakan negara. Menurut e-Book yang diterbitkan Jabatan Penerangan (Japen) pada 2020, terdapat beberapa etika yang perlu dipatuhi rakyat dalam menggunakan bendera.Penggunaan bendera yang ditafsirkan sebagai merendahkan martabat Jalur Gemilang seperti tudung, songkok, samping dan sebagainya adalah tidak dibenarkan, namun penggunaan warna asas dan motif bendera iaitu merah, putih, biru dan kuning dibolehkan.Selain itu, penggunaan bendera dalam pelbagai gaya, gambar serta bentuk yang diubah fizikal bagi tujuan mempromosikan sambutan Bulan Kebangsaan dan penggunaan Jalur Gemilang pada perhiasan logo juga tidak dibenarkan, sementara dalam infografik pula bendera tidak boleh bertindih dengan teks. Teo memahami keterujaan rakyat yang sanggup “berhabis” demi menyediakan pakaian dan lain-lain mengikut kreativiti masing-masing menggunakan Jalur Gemilang, namun katanya masyarakat perlu didedahkan kepada peraturan penggunaan bendera yang sewajarnya. Malangnya kata beliau, hingga ke hari ini tidak ada mana-mana pihak, baik daripada kerajaan ataupun badan bukan kerajaan (NGO) yang berasaskan nasionalisme dan patriotisme, bertindak menegur penggunaan bendera yang tidak wajar itu.“Saya pasti ada penguat kuasa yang melihat isu ketidakwajaran penggunaan bendera seperti menjadikannya tudung, baju dan sebagainya yang tidak mengikut etika, akan tetapi mereka seolah-olah menutup sebelah mata dengan situasi tersebut.“Justeru, saya mencadangkan pihak berwajib untuk lebih menguar-uarkan etika atau buku penggunaan bendera kepada rakyat dengan lebih meluas, terutamanya di sekolah kerana ada antaranya tidak memasang Jalur Gemilang mengikut panduan ditetapkan,” katanya. Menurut Teo, pendedahan mengenai garis panduan penggunaan bendera boleh dilakukan menerusi pelbagai cara, termasuk media sosial, televisyen atau semasa slot berita utama setiap saluran atau surat khabar kerana liputannya yang meluas.Beliau yakin sekiranya pengetahuan dan panduan itu disebar luas dengan bersungguh-sungguh oleh pihak berwajib, rakyat akan lebih cakna dan maklum akan etika yang sewajarnya dalam memuliakan penggunaan Jalur Gemilang. Sementara itu, pakar perlembagaan Prof Datuk Dr Shamrahayu Ab Aziz berkata mengikut Akta Lambang dan Nama (Mencegah Penggunaan Tidak Wajar) 1963, bendera atau lambang adalah tidak wajar digunakan bagi tujuan perdagangan dan perniagaan.“Dalam akta ini tidak dinyatakan sekiranya terdapat penggunaan tidak wajar seperti menjadikan bendera pakaian dalam dan sebagainya, justeru timbul persoalan di sini adakah kita memerlukan undang-undang menyekat dan menghukum mereka yang menggunakan bendera atau jata secara tidak wajar?“Semua warganegara atau bukan warganegara, seharusnya menghormati bendera sesebuah negara tersebut dan ini merupakan ‘human behaviour’ seseorang, iaitu tingkah laku sosial yang perlu ada dalam kalangan masyarakat, iaitu menghormati bendera,” katanya kepada Bernama.Mengikut Akta Lambang dan Nama (Mencegah Penggunaan Tidak Wajar) 1963, adalah tidak dibenarkan, kecuali atas kebenaran kerajaan, mengguna apa-apa nama ternyata atau lambang ternyata atau apa-apa tiruan serupa mengenainya, bagi maksud apa-apa perdagangan, perniagaan, pekerjaan atau profesion.

Perkara ini termasuk dalam tajuk apa-apa paten, cap dagangan atau reka bentuk dan membuat bagi maksud jualan atau menjual.Akta ini juga telah dipinda pada 2017, yang mana pindaan dibuat bagi hukuman, iaitu mana-mana orang yang melanggar Seksyen 3 adalah melakukan suatu kesalahan dan apabila disabitkan boleh didenda tidak melebihi RM20,000 atau dipenjarakan bagi tempoh tidak melebihi tiga tahun atau kedua-duanya.Ketika ditanya mengenai keperluan undang-undang yang menghukum mereka yang menggunakan bendera secara tidak wajar, Shamrahayu berkata walaupun hukuman itu perlu, lebih penting adalah penghayatan seseorang itu terhadap makna bendera.Sehubungan itu beliau berharap pihak berkaitan dapat menguar-uarkan garis panduan penggunaan bendera secara betul dengan lebih meluas. -BERNAMA


Hujan lebat beserta angin kencang, lebih 50 kediaman rosak

KUALA TERENGGANU, 16 Ogos- Hujan lebat beserta angin kencang sekitar Dungun di kawasan Bandar Al-Muktafi Bilal Shah dan Bandar Bukit Besi semalam mengakibatkan lebih 50 kediaman rosak.Kejadian kira-kira pukul 4.30 petang itu menerbangkan bumbung rumah penduduk selepas dilanda angin kencang.Pengerusi Lembaga Kemajuan Terengganu Tengah (KETENGAH), Datuk Dr Seri Ahmad Said berkata, insiden ini adalah kali pertama berlaku di kawasan Daerah Dungun. Lima taman perumahan terlibat iaitu Taman Mulia, Taman Indah, Taman Abadi, Taman Setia dan Taman Madani dan Kampung Besol, Bukit Besi."Di Bandar Al-Muktafi Bilal Shah ada 40 buah rumah, bermakna semua RM30,000 dibelanjakan oleh KETENGAH dalam program tanggungjawab korporatnya untuk membantu meringankan beban mangsa ribut ini", katanya.Pihak KETENGAH sedang membuat bancian bagi mendapatkan anggaran sebenar kerosakan agar bantuan susulan membaiki kediaman terjejas dapat disegerakan.

(Pengerusi Lembaga Kemajuan Terengganu Tengah (KETENGAH), Datuk Dr Seri Ahmad Said)


Perak pelawa pihak swasta urus Kompleks Sejarah Pasir Salak

IPOH, 16 Ogos- Kerajaan Perak mengalu-alukan mana-mana pihak swasta yang berminat untuk mengurus Kompleks Sejarah Pasir Salak yang kini berada dalam keadaan terbiar agar dapat kembali beroperasi seperti sebelum ini.  Menteri Besar, Datuk Seri Saarani Mohamad berkata permohonan boleh dibuat menerusi 'Request For Proposal (RFP)'.Jelas beliau, isu tersebut telah dibangkitkan dalam Mesyuarat Exco baru-baru ini dan diletakkan di bawah tanggungjawab Pengerusi Jawatankuasa Perumahan, Kerajaan Tempatan dan Pelancongan, Dato' Nolee Ashilin Datuk Mohammad Radzi.

(Menteri Besar, Datuk Seri Saarani Mohamad)

Setakat ini pihaknya belum menerima kos sebenar pemuliharaan tersebut. Bagaimanapun, ia akan melibatkan perbelanjaan tinggi."Kalau ada mana-mana pihak swasta yang ingin menguruskannya, dia boleh datang kepada kerajaan negeri beri proposal, yang penting bukan sahaja memulihara, yang penting kekalkan, kita mungkin ada duit memulihkannya tapi hendak kekalkan jaga hari-hari kita perlukan operator", katanya. Beliau berkata demikian selepas menghadiri Hari Bertemu Pelanggan di Stadium Indera Mulia, Ipoh.


Kerajaan cadang kemuka pindaan Akta Pengangkutan Jalan Oktober ini, banteras lumba haram

KUALA LUMPUR, 16 Ogos- Kerajaan bercadang untuk mengemukakan pindaan Akta Pengangkutan Jalan (APJ) 1987 pada sesi Dewan Rakyat pada Oktober ini bagi membanteras isu lumba haram dan aktiviti mat rempit.Timbalan Menteri Dalam Negeri II Datuk Jonathan Yasin berkata antara cadangan pindaan adalah tindakan terhadap orang ramai yang menjadi penonton lumba haram dan hukuman terhadap bengkel yang mengubah suai motosikal bagi kegunaan kegiataan itu.“Ada perbincangan pada 8 Ogos lepas dan beberapa cadangan dikemukakan oleh Kementerian Dalam Negeri (KDN) kepada Kementerian Pengangkutan tentang mengubal undang-undang ini supaya lebih ketat dan ditambah aspek yang perlu diambil tindakan undang-undang oleh pihak berkuasa.“Hukuman denda atau penjara yang ada pada masa sekarang juga perlu ditingkatkan. Bagaimanapun ini masih dalam perbincangan dan berkemungkinan akan dikemukakan dalam Dewan Rakyat,” katanya pada sesi soal jawab di Dewan Negara hari ini.Beliau menjawab soalan tambahan Senator N.Balasubramaniam mengenai pindaan undang-undang untuk membanteras isu lumba haram serta jumlah operasi melibatkan lumba haram.Jonathan berkata berdasarkan statistik Operasi Samseng Jalanan yang dijalankan Jabatan Siasatan dan Penguatkuasaan Trafik (JSPT), seramai 1,451 pesalah telah ditangkap dari Januari 2022 hingga Jun lepas.Menurutnya sebanyak 1,258 saman juga dikeluarkan dan 2,200 kenderaan disita untuk siasatan.

Mengenai cadangan Perdana Menteri Datuk Seri Ismail Sabri Yaakob untuk membina litar khusus bagi perlumbaan drag di setiap negeri, Jonathan berkata cadangan itu baik dalam usaha memperkasakan sukan permotoran.Bagaimanapun, beliau berkata maklumat daripada kerajaan negeri menunjukkan ia kurang mendapat sambutan dalam kalangan orang muda termasuk di Pulau Pinang dan Selangor yang telahpun mempunyai litar khas.


Malaysia aktif bekerjasama dengan sembilan negara untuk pembangunan sektor halal

KUALA LUMPUR, 16 Ogos- Malaysia sedang aktif menjalinkan kerjasama dengan sembilan buah negara untuk pembangunan sektor halal di peringkat global setakat 30 Jun 2022, kata Kementerian Perdagangan Antarabangsa dan Industri (MITI). Timbalan Menteri Perdagangan Antarabangsa dan Industri Datuk Lim Ban Hong berkata negara tersebut adalah Vietnam, Kemboja, Indonesia, Thailand, Arab Saudi, Rusia, Korea Selatan, Jepun dan Taiwan. “Kerjasama tersebut adalah dalam bentuk pembangunan rangka ekosistem industri halal untuk mempercepatkan kerjasama ekonomi dan intergrasi antara negara kesalinghubungan antara pasaran serantau. “Ia akan melonjakkan peluang pertumbuhan ekonomi yang melibatkan produk dan perkhidmatan halal melalui pengembangan akses pasaran, galakan aktiviti pelancongan mesra muslim dan promosi pelaburan asing ke dalam negara masing-masing,” katanya pada persidangan Dewan Negara hari ini. Beliau berkata demikian bagi menjawab soalan Senator Datuk Seri Zurainah Musa mengenai senarai negara yang bekerjasama dengan Malaysia dalam pembangunan sektor industri halal di luar Malaysia serta usaha perkongsian kepakaran industri halal Malaysia dengan negara lain.Perkongsian kepakaran industri halal Malaysia dilakukan secara strategik untuk membentuk ekosistem industri halal global yang lebih komprehensif memandangkan industri halal global dijangka mencapai nilai AS$5 trillion menjelang 2030 berdasarkan Pelan Induk Industri Halal 2030 (HIMP), katanya.“MITI melalui agensinya Halal Development Corporation (HDC) mempromosikan industri halal sebagai satu penanda aras terhadap nilai kualiti serta tahap keselamatan sesuatu barangan yang menepati piawaan atau standard antarabangsa dan bukan terhad kepada pasaran di negara muslim semata-mata,” katanya.Lim berkata kerjasama tersebut dapat menggalakkan ketulusan yang lebih tinggi, perkongsian maklumat, memudahcara perdagangan, kerjasama ekonomi, serta penyeragaman piawaan dan peraturan antarabangsa berkaitan pensijilan halal Malaysia dimana ia akan membuka pasaran yang lebih luas kepada industri halal tempatan.Selain itu, kerjasama tersebut juga merupakan kerjasama strategik yang dilakukan untuk meningkatkan jenama halal produk-produk yang dihasilkan di Malaysia dan menggalakkan lebih banyak pelaburan asing ke dalam industri halal serta seterusnya mewujudkan peluang pekerjaan baharu.

Timbalan Menteri Perdagangan Antarabangsa dan Industri, Datuk Lim Ban Hong

“Kerjasama ini juga adalah bagi mengenalpasti ketersediaan sumber bahan mentah yang dapat diperolehi dikalangan negara yang terlibat pada harga yang lebih kompetitif dan ia akan memantapkan intergrasi rantaian bekalan bahan mentah industri halal tempatan.“Pembangunan dan kerjsama dalam sektor halal dengan negara yang dinyatakan akan mempelbagaikan barangan dan perkhidmatan halal yang berkualiti dipasaran dunia pada harga yang berpatutan dan ini akan beri kesan positif kepada pasaran halal dunia termasuk Malaysia,” katanya.Beliau berkata ia akan menggalakan perkongsian teknologi dalam pengeluaran produk halal dan pembangunan bakat industri halal sedunia dan ini akan beri kesan positif kepada perusahaan kecil dan sederhana (PKS) tempatan.


500 pelajar dijangka memasuki UKKM September ini

KUALA LUMPUR, 16 Ogos- Universiti Keusahawanan Koperasi Malaysia (UKKM) yang diterajui oleh Institut Koperasi Malaysia (IKMa) di bawah naungan Kementerian Pembangunan Usahawan dan Koperasi dijangka memulakan operasi pada September ini dengan pengambilan pelajar sebanyak 500 orang.Menterinya Tan Sri Noh Omar berkata universiti itu sedang menunggu kelulusan daripada Agensi Kelayakan Malaysia (MQA) yang akan memberi pengiktirafan kepada 15 program dalam bidang keusahawan koperasi serta pengurusan koperasi bagi peringkat Diploma sehingga Doktor Falsafah (PhD).“Objektif penubuhan universiti ini adalah melahirkan tenaga mahir dan profesional dalam bidang pengurusan perniagaan khasnya berkaitan keusahawanan koperasi dengan mengoptimumkan sumber melalui guna sama kepakaran antara agensi di bawah kementerian,” katanya.Beliau berkata demikian pada sidang media selepas majlis Malam Jalinan Mesra Bersama 100 Koperasi Terbaik di sini malam tadi.Katanya, penggabungan kepakaran semua agensi berupaya menghasilkan standard pendidikan bercirikan keusahawanan koperasi di Malaysia.“Bagi merealisasikannya, koperasi perlu bersama-sama menyokong penubuhan universiti dengan memberikan komitmen melalui perkongsian dana modal yang diperlukan dan jalinan kerjasama strategik seperti penajaan pembiayaan pengajian serta penghantaran anggota, warga kerja koperasi ke UKKM,” katanya.Noh berkata koperasi juga wajar membuka peluang pelajar UKKM menjalani latihan industri di koperasi dan akhirnya menawarkan peluang pekerjaan kepada graduan lepasan universiti tersebut.

Menteri Pembangunan Usahawan dan Koperasi, Tan Sri Noh Omar

“Ini secara tidak langsung dapat melahirkan barisan kepimpinan dan pengurusan koperasi yang kompeten, profesional serta berwibawa dalam tempoh jangka panjang,” katanya.Majlis tersebut turut menyaksikan penyampaian Anugerah Lestari Modal Insan Koperasi 2022 sebagai pengiktirafan kepada koperasi kluster besar, sederhana, kecil dan mikro yang giat membangunkan modal insan koperasi terdiri daripada Anggota Lembaga Koperasi, Pengurusan Koperasi mahupun anggota.


Agong terima Sambutan Negara sempena lawatan ke Turkiye

ANKARA, 16 Ogos- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat ke Kompleks Presiden, di sini untuk Sambutan Negara sempena lawatan baginda ke Turkiye.Keberangkatan tiba Seri Paduka Baginda pada pukul 5.30 petang waktu tempatan disambut Presiden Turkiye, Recep Tayyip Erdogan.Baginda menerima tabik hormat daripada Pasukan Pengamanan Presiden diiringi lagu Negaraku dan lagu kebangsaan Turkiye, ‘Istiklal Marsi’ serta 21 das tembakan meriam.Yang di-Pertuan Agong diiringi Presiden Erdogan kemudiannya berkenan memeriksa perbarisan pasukan kawalan kehormatan serta diperkenalkan kepada barisan kabinet pemerintah Turkiye.Turut hadir Menteri Kewangan, Tengku Datuk Seri Zafrul Tengku Abdul Aziz; Pegawai Pengiring, Ketua Setiausaha Kementerian Luar, Datuk Seri Amran Mohamed Zin; Ketua Protokol Kementerian Luar Negeri, Aini Mohd Atan dan Duta Malaysia di Turkiye, Sazali Mustafa Kamal.Al-Sultan Abdullah kemudiannya berkenan melakukan pertemuan empat mata dengan Presiden Erdogan di Istana Presiden.

(Al-Sultan Abdullah berkenan melakukan pertemuan empat mata bersama Presiden Turkiye, Recep Tayyip Erdogan semasa berangkat pada Sambutan Negara di Istana Presiden)

Ia merupakan pertemuan pertama selepas Al-Sultan Abdullah menaiki takhta sebagai Yang di-Pertuan Agong ke-16 pada 30 Julai 2019.Baginda bersama Raja Permaisuri Agong, Tunku Azizah Aminah Maimunah Iskandariah dalam rangka Lawatan Negara ke Turkiye selama tujuh hari sehingga Ahad ini.Seri Paduka Baginda sebelum ini berkenan menyampaikan persetujuan untuk berangkat melakukan Lawatan Negara ke Turkiye ketika menerima panggilan telefon secara peribadi daripada Presiden Erdogan pada Mei lalu.Dalam perbualan telefon itu, Baginda turut merakamkan ucapan tahniah kepada Presiden Erdogan atas pembukaan Masjid Besar Hagia Sophia.


YDP Agong dan Raja Permaisuri tiba di Turkiye untuk lawatan negara

ANKARA, 16 Ogos- Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berangkat tiba di Lapangan Terbang Antarabangsa Esenboğa Ankara bagi Lawatan Negara ke Republik Turkiye selama tujuh hari.Keberangkatan tiba Seri Paduka Baginda berdua menggunakan pesawat khas pada pukul 5.30 petang waktu tempatan disambut Naib Presiden Turkiye, Fuat Oktay, Duta Besar Malaysia ke Turkiye, Sazali Mustafa Kamal dan Duta Turkiye ke Malaysia, Emir Salim Yuksel.

(Delegasi SPB Yang di-Pertuan Agong ke Turkiye turut diiringi Menteri Kewangan, Tengku Datuk Seri ZafrulTengku Abdul Aziz dan Ketua Setiausaha Kementerian Luar, Datuk Seri Amran Mohamed Zin)

Turut berangkat anakanda Seri Paduka Baginda, Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah Athiyatullah.Baginda berdua yang berlepas dari Kompleks Bunga Raya, Lapangan Terbang Antarabangsa Kuala lumpur (KLIA) diiringi Menteri Kewangan, Tengku Datuk Seri Zafrul Tengku Abdul Aziz dan Ketua Setiausaha Kementerian Luar, Datuk Seri Amran Mohamed Zin.Al-Sultan kemudiannya melintasi Kawalan Kehormatan dari pasukan 4th Army Corps dan Garison Ankara serta bertitah ‘Merhaba Asker’ yang bermaksud ucapan selamat.Baginda berdua turut dipersembah jambangan bunga daripada dua orang kanak-kanak sebagai mengalu-alu kan keberangkatan tiba baginda.Lawatan negara yang ketiga buat Seri Paduka berdua ini merupakan jemputan daripada Presiden Turkiye, Recep Tayyip Erdogan yang sepatutnya dijadualkan pada tahun lalu namun ditangguhkan berikutan penularan wabak COVID-19.Acara pertama Al Sultan Abdullah dan Tunku Azizah di Turkiye adalah dengan berangkat menghadiri Majlis Sambutan Negara dan Majlis Santapan Negara yang dihoskan Presiden Erdogan di Istana Presiden.

Lawatan ini penting bagi mengukuhkan lagi hubungan dua hala antara Malaysia dan Turkiye yang sekali gus melambangkan keakraban serta keteguhan jalinan persahabatan kedua-dua negara sejak 1964.Ia turut mencerminkan keprihatinan Seri Paduka berdua terhadap kesejahteraan rakyat Malaysia dan kelestarian prestasi pelaburan serta kepentingan negara di Turkiye.

(SPB Yang di-Pertuan Agong dan delegasi disambut wakil negara Turkiyedan Duta Besar Malaysia ke Turkiye sejurus mendarat di Lapangan Terbang Antarabangsa Esenboğa Ankara)


(Datuk Seri Ismail Sabri bergambar bersama pengamal media dari Pertubuhan Berita Nasional Malaysia (Bernama) ketika Majlis Minum Petang Bersama Pengamal Media Wanita Malaysia/BERNAMA)

KUALA LUMPUR, 15 Ogos - Petugas media memainkan peranan penting dalam menyebarkan berita sahih, khususnya dalam pengurusan ekonomi negara bagi mengelak kekeliruan dalam kalangan masyarakat.Perdana Menteri, Datuk Seri Ismail Sabri Yaakob berkata ada pihak sengaja mengelirukan masyarakat dengan memberi maklumat tidak benar terutama berhubung situasi ekonomi semasa."Hari ini terdapat berbagai-bagai kekeliruan daripada pihak tertentu yang mengatakan kerajaan gagal, ekonomi merudum, rakyat tidak mampu berbelanja, pengangguran meningkat."Ada cubaan buat bantahan dan aksi rasa kilas (flashmob) yang kata ekonomi makin teruk, selain ia turut diperkatakan di media sosial tapi perkara sebenar adalah sebaliknya..yang cuba memburukkan kerajaan," kata Ismail Sabri ketika berucap di Majlis Minum Petang Bersama Pengamal Media Wanita anjuran Persatuan Wartawan Wanita Malaysia (PERTAMA) di sini.Perdana Menteri turut mengumumkan sumbangan sebanyak RM300,000 kepada PERTAMA.

(Media berperanan atasi maklumat tidak sahih berkenaan ekonomi negara)

Beliau berkata kerajaan sentiasa mengutamakan kepentingan kaum wanita yang telah banyak berjasa kepada arus pembangunan negara.Mereka bukan sahaja perlu dihormati, tetapi wajar diberikan pengiktirafan."Baru-baru ini, Rang Undang-undang Antigangguan Seksual (AGS) 2021 juga berjaya diluluskan di peringkat Dewan Negara untuk dikuatkuasakan secara berperingkat mengikut fasa," katanya.Ia disokong usaha kerajaan yang antara lain bersetuju menubuhkan Majlis Wanita Negara (MWN), Jawatankuasa Eksekutif Wanita Negara (JEWN) dan Jawatankuasa Kerja Wanita Negeri (JKWNi), pada akhir tahun lalu.Langkah itu bertujuan memperkasakan peranan wanita di peringkat Persekutuan dan negeri.

(Datuk Seri Ismail Sabri  berkata ada pihak sengaja mengelirukan masyarakat dengan memberi maklumat tidak benar terutama berhubung situasi ekonomi semasa)


Peruntukan khusus tangani banjir dijangka dimasukkan dalam belanjawan Johor

JOHOR BAHRU, 15 Ogos- Kerajaan Johor bersedia memberi peruntukan khusus kepada pihak berkuasa tempatan (PBT) bagi projek-projek penambahbaikan sistem saliran dan jalan yang menjadi punca berlakunya banjir.Exco Perumahan dan Kerajaan Tempatan Negeri, Datuk Mohd Jafni Md Shukor berkata, peruntukan itu dijangka dimasukkan pada belanjawan Johor tahun hadapan.Ia sebagai persediaan pelan jangka pendek dan panjang bagi menangani isu banjir setempat.Antara tumpuannya, penambahbaikan sistem aliran air di kawasan bandar yang menyebabkan berlakunya banjir kilat."Dia ada beberapa peruntukan kalau sungai, Jabatan Pengairam dan Saliran (JPS) kalau PBT lebih kepada PBT sendiri atau di kawasan pembayar cukai di pekan, bandar ada juga longkang dinaik taraf dan ada juga isu jalan raya lubang 'drain water' itu dibesarkan supaya aliran air itu ketika banjir kilat akan cepat keluar," katanya.

(Exco Perumahan dan Kerajaan Tempatan Negeri Johor, Datuk Mohd Jafni Md Shukor)

Mohd Jafni berkata demikian selepas menghadiri majlis penyampaian watikah pelantikan Ketua WHIP dan Ahli Majlis yang dirasmikan Menteri Besar, Datuk Onn Hafiz Ghazi di Dewan Utama Majlis Bandaraya Iskandar Puteri, Johor Bahru.


Bajet 2023 terus fokus kepada kebajikan Keluarga Malaysia

(Datuk Seri Ismail Sabri berucap pada Majlis Minum Petang Bersama Pengamal Media Wanita Malaysia/BERNAMA)

KUALA LUMPUR, 15 Ogos- Bajet 2023 yang akan dibentangkan pada Oktober ini akan terus memberi penekanan kepada kebajikan Keluarga Malaysia.Perdana Menteri Datuk Seri Ismail Sabri Yaakob berkata ia juga akan mengambil kira kesediaan negara berdepan kemungkinan krisis ekonomi global yang lebih mencabar berbanding sebelum ini.Jumaat lepas, Bank Negara mengumumkan ekonomi negara berkembang sebanyak 8.9% pada suku kedua tahun ini dengan disokong aktiviti ekonomi yang kembali normal.Jelasnya, prestasi suku kedua ini merupakan yang tertinggi dan terbaik di Asia Tenggara dan juga negara-negara utama seluruh di dunia.

(Datuk Seri Ismail Sabri (dua, kiri) hadir pada Majlis Minum Petang Bersama Pengamal Media Wanita Malaysia/BERNAMA)

"Meskipun kita berdepan dengan inflasi dunia, perbelanjaan isi rumah perniagaan telah meningkat dan menjadi antara penyumbang utama kepada pertumbuhan ekonomi negara," kata Ismail Sabri ketika berucap di Majlis Minum Petang Bersama Pengamal Media Wanita Malaysia anjuran Persatuan Wartawan Wanita Malaysia (PERTAMA) di sini.

(Datuk Seri Ismail Sabri  berkata bajet 2023 terus fokus kepada kebajikan Keluarga Malaysia)


Pembangunan Kertas Putih tepat pada masanya, pastikan Keluarga Malaysia kekal sejahtera - PM

(Perdana Menteri berucap merasmikan Persidangan Kemuncak Dasar Kesihatan 2022)

KUALA LUMPUR, 15 Ogos- Satu perancangan yang komprehensif dan menyeluruh perlu dibentuk supaya kesejahteraan Keluarga Malaysia kekal utuh pada masa hadapan.  Tujuannya bagi memperkukuh sistem kesihatan negara secara menyeluruh agar sejajar dengan keperluan kesihatan rakyat ketika ini. Pada masa sama, sentiasa bersedia mendepani cabaran dalam tahun-tahun yang mendatang. "Kertas Putih ini bukan sahaja menumpukan kepada transformasi perkhidmatan kesihatan, tetapi juga meneliti aspek-aspek lain yang membawa impak kepada kesihatan Keluarga Malaysia yang pada masa sama, keberkesanan sistem kesihatan negara tidak seharusnya digalas oleh pihak Kementerian Kesihatan semata-mata, sebaliknya menjadi tanggungjawab semua pihak seperti pemegang taruh, sektor awam dan swasta serta pertubuhan bukan kerajaan. "Saya juga percaya, jika kita bersama-sama berganding bahu dan berusaha ke arah kebaikan, kita mampu ‘Mencorak Semula Perkhidmatan Kesihatan Untuk Keluarga Malaysia,"katanya.Perdana Menteri berucap merasmikan Persidangan Kemuncak Dasar Kesihatan 2022 di Pusat Dagangan Dunia Kuala Lumpur.  Bertemakan "Masa Hadapan Perkhidmatan Kesihatan Melalui Pembangunan Kertas Putih", persidangan itu berlangsung selama dua hari bermula hari ini.

(Perdana Menteri (tengah) dan Menteri Kesihatan, Khairy Jamaluddin (kiri) pada Persidangan Kemuncak Dasar Kesihatan 2022 di Pusat Dagangan Dunia Kuala Lumpur)


Usaha pelihara, pulihara bangunan warisan di tapak UNESCO berterusan

(Yang Dipertua Negeri Melaka, Tun Mohd Ali Rustam (tengah) menyempurnakan gimik perasmian Melaka Heritage Parade sempena Sambutan Ulang Tahun Ke-14 Melaka Bandaraya Warisan Dunia UNESCO di Bandar Hilir lewat malam tadi/ BERNAMA)

MELAKA, 15 Ogos - Usaha memelihara dan memulihara bangunan warisan khususnya dalam kawasan Tapak Warisan Dunia Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) dilaksanakan secara berterusan.Datuk Bandar Majlis Bandaraya Melaka Bersejarah (MBMB), Datuk Zainal Abu berkata ia merupakan antara komitmen pihak berkuasa tempatan (PBT) itu dan kerja-kerja baik pulih bangunan akan dijalankan mengikut prosedur agar tidak menjejaskan Tapak Warisan Dunia UNESCO berkenaan."Usaha pemuliharaan bangunan atau monumen warisan amat penting bagi memastikan status Melaka Bandaraya Warisan Dunia UNESCO yang telah diperoleh sejak 14 tahun lepas dapat terus dikekalkan pada masa hadapan."Usaha tersebut selari dengan Rancangan Tempatan MBMB 2035 yang melibatkan pengurusan dan kemudahan infrastruktur berkualiti," katanya kepada pemberita selepas perasmian Melaka Heritage Parade sempena Sambutan Ulang Tahun Ke-14 Melaka Bandaraya Warisan Dunia UNESCO di Banda Hilir lewat malam tadi.

(Datuk Bandar Majlis Bandaraya Melaka Bersejarah (MBMB), Datuk Zainal Abu)

Sambutan berkenaan disempurnakan Yang Dipertua Negeri Melaka Tun Mohd Ali Rustam dan turut dihadiri Setiausaha Kerajaan Melaka Datuk Zaidi Johari.Mengulas lanjut, Zainal berkata salah satu usaha pemeliharaan dan pemuliharaan yang sedang dilakukan ialah mengecat semula bangunan Menara Jam di Dataran Stadthuys melibatkan peruntukan kira-kira RM100,000.Beliau berkata kerja-kerja mengecat menara berkenaan dijangka mengambil masa antara dua hingga tiga bulan dan terdapat beberapa aspek teknikal yang perlu dipatuhi dalam melaksanakan usaha pemugaran ikon pelancongan Melaka berusia lebih 100 tahun itu."Selain itu, kita juga sedang melakukan kerja-kerja pemuliharaan di bangunan Perbadanan Muzium Melaka yang kebanyakannya mencecah usia ratusan tahun," katanya.Terdahulu beliau berkata lebih 400 artis kebudayaan terlibat menjayakan persembahan tarian dan nyanyian melibatkan pelbagai etnik di Melaka antaranya Melayu, Cina, India, Baba dan Nyonya, Chitti dan Portugis.- BERNAMA


Belia perlu hayati perjuangan dan pengorbanan tokoh kemerdekaan

ALOR SETAR, 14 Ogos- Golongan belia disaran supaya menghayati dan mencontohi perjuangan tokoh-tokoh terdahulu untuk mencapai kemerdekaan dan sekali gus memastikan kedaulatan negara sentiasa terpelihara.  Dekan Hal Ehwal Pelajar, Universiti Utara Malaysia (UUM), Dr Kamarul Azman Khamis berkata, kemajuan teknologi masa kini tidak harus dijadikan alasan untuk mereka lalai dan lupa jasa dan pengorbanan pejuang yang mempertahankan tanah air."Kalau kita melihat bagaimana pengorbanan orang-orang terdahulu, bagaimana pejuang-pejuang terdahulu yang telah (berjuang) memerdekakan tanah air kita yang ada pada hari ini. "Saya juga menyeru belia-belia di luar sana, berfikiranlah berminda kelas pertama, , janganlah kita mudah terpedaya dengan omong-omong kosong, dan jadilah belia yang dapat memberi impak yang positif kepada negara dari segi ekonominya, sosialnya, dan kita jadilah manusia ataupun belia berminda kelas pertama", katanya.Beliau berkata demikian semasa 'Program Youth Career@My FutureJobs' sempena Sambutan Hari Belia Negara Peringkat Negeri Kedah 2022 di Alor Setar, Kedah.

(Dekan Hal Ehwal Pelajar, Universiti Utara Malaysia, Dr Kamarul Azman Khamis)


91 individu terima darjah kebesaran negeri sempena Hari Keputeraan Sultan Mizan

KUALA TERENGGANU, 14 Ogos- Sultan Terengganu, Sultan Mizan Zainal Abidin berkenan mengurniakan bintang dan darjah kebesaran negeri kepada 91 individu bagi tahun 2022.  Pengurniaan bintang-bintang darjah kebesaran negeri itu sempena sambutan ulang tahun ke-60 hari keputeraan baginda.Turut berangkat ke istiadat tersebut yang berlangsung di Istana Sharqiyyah, Sultanah Terengganu Sultanah Nur Zahirah. Hadir sama, Menteri Besar, Datuk Seri Dr Ahmad Samsuri Mokhtar.

(Sultan Terengganu, Sultan Mizan Zainal Abidin bersama-sama Sultanah Terengganu Sultanah Nur Zahirah/FB PENERANGAN TERENGGANU)

Duta besar ke Perancis, Dato' Mohd Zamruni Khalid mendahului senarai 91 penerima selepas dianugerahkan Darjah Seri Setia Sultan Mizan Zainal Abidin (SSMZ) yang membawa gelaran Datuk Seri.  Manakala 18 individu dianugerahkan Darjah Datuk Paduka Mahkota Terengganu (DPMT) yang membawa gelaran Datuk.  Ini termasuk dua ahli exco kerajaan negeri, Satiful Bahri Mamat dan Dr Alias Razak serta Timbalan Ketua Polis Terengganu, SAC Wan Rukman Wan Hassan.  Turut menerima darjah sama adalah Ketua Pegawai Eksekutif Celcom Berhad, Datuk Mohamad Idham Nawawi serta bekas Ketua KAGAT, Mejar Jeneral Muhammad Azmi Wahab.  Sultan Mizan turut berkenan mengurniakan Darjah Kebesaran Setia Mahkota Terengganu Yang Amat Dihormati S.M.Z kepada 25 penerima.


Inisiatif masjid anjur dakwah santai, dekatkan masyarakat kepada masjid

PUTRAJAYA, 14 Ogos- Masjid Tuanku Mizan Zainal Abidin (MTMZA) menganjurkan 'Program Lepak SantaiBerisi 1.0' dalam usaha menyebar luas dakwah kepada masyarakat.  Ketua Unit Dakwah dan Komunikasi, Masjid Tuanku Mizan, Zainal Abidin Rashidi Salleh berkata dakwah secara santai itu bertujuan mendekatkan orang ramai dengan institusi agama dan masjid disamping meluangkan masa berkualiti bersama keluarga.

(Ketua Unit Dakwah dan Komunikasi, Masjid Tuanku Mizan, Zainal Abidin Rashidi Salleh)

"Antara tujuan utama kita adakan untuk kita di pihak masjid turun ke masyarakat khususnya kita ada kemudahan 'hotspot foodtruck' ini jadi ini salah satu inisiatif untuk kita turun kepada masyarakat dalam kita menganjurkan program sebegini rupa untuk kita menyantuni masyarakat-masyarakat sekeliling kita"Kita boleh menyeru mereka untuk dekatkan diri kepada masjid. Jadi mereka tidak rasa terasing dengan pihak masjid. Ini merupakan inisiatif kita untuk kita merapatkan diri kita dengan masyarakat", katanya. Tambahnya bagi tahun ini masih terdapat dua siri program santai seperti ini bakal dianjurkan dengan menggunakan konsep yang sama.  Program Santai Berisi 2.0 dan 3.0 bakal diadakan pada bulan September dan Oktober depan. Pelbagai pengisian menarik telah diadakan sepanjang program ini, antaranya pengisian ilmiah dari Shamsul Ghau Ghau dan Daie Ahmed, persembahan dari Salam Buskers serta kupon makanan percuma turut diedarkan pada program tersebut.


Perusahaan inap desa, MOTAC alu-laukan penyertaaan penduduk luar bandar

KUALA LUMPUR, 14 Ogos- Kementerian Pelancongan, Seni dan Budaya (MOTAC), mengalu-alukan penyertaan penduduk luar bandar untuk menyertai industri pelancongan terutamanya perusahaan inap desa. Menerusi catatan yang dimuatnaik menerusi laman Facebook, Menteri, Dato' Sri Hajah Nancy Shukri mengharapkan kumpulan sasar yang berminat dengan industri berkenaan, mendaftar dengan kementerian. Keperluan itu bagi membolehkan manfaat yang disediakan kementerian diperoleh pengusaha. Ia termasuk penyediaan pakej pelancongan menarik, latihan dan kursus keusahawanan, penyediaan makanan, khidmat pelanggan dan lain-lain.Jelasnya, usaha itu secara tidak langsung dapat membantu meningkatkan pendapatan serta taraf hidup masyarakat setempat, sekali gus melahirkan usahawan pelancongan. Beliau juga mengucapkan tahniah kepada Homestay Darvel Bay, di Lahad Datu, Sabah yang memperoleh Sijil Pendaftaran Program Pengalaman Homestay Malaysia semalam.

(Kementerian Pelancongan, Seni dan Budaya, Dato' Sri Hajah Nancy Shukri)


Operasi musim haji 1443H/2022M selesai

SEPANG, 14 Ogos- Operasi musim haji 1443H/2022M selesai dengan ketibaan penerbangan pulang kumpulan terakhir jemaah haji Malaysia semalam.Seramai 284 jemaah haji Malaysia bersama petugas haji selamat tiba di Lapangan Terbang Antarabangsa KL (KLIA) pada pukul 1.30 tengah hari.Kumpulan tersebut berlepas menerusi penerbangan Malaysia Airlines (MH 8351) dari Madinah pada 12 Ogos jam 11.10 malam waktu Arab Saudi."Selama 72 hari, alhamdullilah dengan bilangan kuota yang sedikit rendah berbanding tahun sebelum ini, cabaran paling saya nampak secara global ialah cuaca. Kita sering kali nasihatkan jemaah agar jaga kesihatan untuk pergerakan, dari segi tu jangan terlalu kerap berada di luar. Pengalaman saya di Madinah, cuaca teriknya amat terasa berbanding di Mekah," kata Pengurus Jemaah Haji, Mohd Shahmil Ahmad.

(Seramai 284 jemaah haji Malaysia bersama petugas haji selamat tiba di Lapangan Terbang Antarabangsa KL)

"Ini adalah kali kedua saya bertugas di sana dan alhamdullilah semua berjalan lancar. Tahun ni saya katakan boleh saya rasakan tahun ini adalah perjalanan haji yang menarik dan semua jemaah dan syarikat juga memberi kerjasama terbaik kepada pihak Tabung Haji," menurut petugas haji, Muhammad Fakhrur Ridzwan Othman."Keadaan di sana tidak seperti yang dijangkakan, sebelum kami berlepas pergi...sebab kemudahan mungkin agak sukar tapi bila sampai di sana syukur, apa yang dijangkakan berjalan dengan baik begitu selesa sekali terutamanya tempat tidur, ada bantal dan tilam dan bilik air terutamanya bilik air memang baharu. Tidak ada masalah langsung dan kemudahan lain syukur alhamdulillah begitu baik sekali pengurusan Tabung Haji," kata salah seorang jemaah haji, Mohd Nuzolul Yusoff.

Berita berkaitanKos haji, TH serah cadangan kepada kerajaan untuk dipertimbangPetugas media RTM selamat tiba di tanah air, kongsi cabaran liputan hajiKumpulan pertama jemaah haji Malaysia tiba di tanah airKos haji, TH serah cadangan kepada kerajaan untuk dipertimbang111 jemaah haji mangsa penipuan saman agensi pelanconganMenyentuh mengenai musim haji tahun hadapan, Ketua Rombongan Haji Malaysia, Datuk Seri Syed Saleh Syed Abdul Rahman yang juga Pengarah Eksekutif Haji TH memaklumkan, keutamaan akan diberi kepada bakal jemaah yang mendapat giliran menunaikan haji pada tahun 2020 dan 2021.

(Datuk Seri Syed Saleh ditemui RTM setelah tiba di KLIA, Sepang)

Turut diberi keutamaan, bakal jemaah yang melebihi had usia 65 tahun. "Ada dalam kalangan jemaah haji yang patut giliran mereka pergi pada tahun 2022 dan 2021 yang umur mereka melampaui 65 tahun. Mereka masih tunggu untuk pergi tahun depan dan mereka yang patut pergi tahun 2022, tahun ini sebahagian tidak terpilih juga akan keutamaan untuk tahun depan dan begitu juga giliran 2023," katanya."Yang penting sekarang ini kita masih menunggu apakah jumlah kouta yang akan diputuskan oleh pihak kerajaan Arab Saudi dan jika ada kriteria-kriteria pemilihan yang dikenakan pada tahun hadapan," tambah beliau.


Undi 18 beri keutamaan kepada belia rakan strategik pembangunan negara

Tengku Datuk Seri Zafrul berucap pada majlis Perasmian Sambutan Hari Belia Negara peringkat Selangor 2022 di Stadium Utama Kuala Selangor)

KUALA SELANGOR, 18 Ogos- Peranan dan sumbangan golongan belia terus diberi keutamaan sebagai rakan strategik pembangunan negara, terutama menerusi pelaksanaan Undi 18.Menteri Kewangan, Tengku Datuk Seri Zafrul Tengku Abdul Aziz berkata, Undi 18 mengiktiraf penglibatan belia dalam membuat keputusan dan merencana masa depan negara.  "Undi 18 juga mampu mengubah gaya politik tradisional. Anak-anak muda perlu membuktikan mereka mampu menawarkan wadah baharu politik yang lebih segar. "Lebih baik pemahaman anak muda terhadap isu semasa, lebih bijak pilihan yang akan dibuat demi masa hadapan negara," kata Zafrul dalam ucapan perasmian Sambutan Hari Belia Negara peringkat Selangor 2022 di Stadium Utama Kuala Selangor, di sini.

(Tengku Datuk Seri Zafrul (tengah) pada majlis Perasmian Sambutan Hari Belia Negara peringkat Selangor 2022 di Stadium Utama Kuala Selangor)

Menurut beliau, peka dengan keperluan golongan belia, pelbagai inisiatif digariskan oleh kerajaan menerusi Bajet 2022. Antaranya inisiatif Peranti Siswa Keluarga Malaysia yang telah diperluas dan memanfaatkan 600,000 mahasiswa, selain inisiatif e-Pemula bagi menggalakkan ekonomi digital.


Malaysia sambut baik kerjasama dengan Qatar dalam pelbagai bidang

PUTRAJAYA, 13 Ogos- Malaysia menyambut baik potensi kerjasama dengan Qatar dalam pelbagai bidang seperti bahagian tenaga, minyak dan gas serta sektor perumahan dan pembangunan infrastruktur.Perdana Menteri, Datuk Seri Ismail Sabri Yaakob berkata, Malaysia dan Qatar juga mampu membangunkan strategi sekuriti makanan menerusi kerjasama antara Baladna Food Industries dengan FGV Holdings Bhd dalam pembangunan ladang lembu tenusu di Chuping, Perlis dan di Pahang tidak lama lagi.Menerusi hantaran di Facebook, Perdana Menteri berkata beliau menerima kunjungan Timbalan Perdana Menteri merangkap Menteri Luar Qatar Sheikh Mohammed bin Abdulrahman Al-Thani di pejabatnya di sini, semalam. Perbincangan yang diadakan diharap mampu meningkatkan hubungan dua hala kedua-dua negara dan merangka hala tuju mengenai pelbagai isu kepentingan bersama.Pada pertemuan itu, Perdana Menteri turut menzahirkan ucapan penghargaan atas sumbangan AS$50 juta melalui dana Qatar untuk Pembangunan (QFFD) bagi kebajikan pelarian Rohingya di Malaysia terutama dalam bidang kesihatan dan pendidikan.Pertemuan kedua-kedua pemimpin itu adalah susulan lawatan rasmi pertama Datuk Seri Ismail Sabri ke Qatar pada Mac lepas.

Datuk Seri Ismail Sabri Yaakob menerima kunjungan Timbalan Perdana Menteri merangkap Menteri Luar Qatar Sheikh Mohammed bin Abdulrahman Al-Thani di pejabatnya

Beliau turut mengambil kesempatan mengucapkan tahniah dan selamat maju jaya kepada Qatar yang akan menjadi tuan rumah Piala Dunia 2022.Lawatan rasmi dua hari Sheikh Mohammed ke Malaysia antara lain adalah sebagai persiapan awal untuk Lawatan Negara oleh Amir Qatar Sheikh Tamim bin Hamad Al-Thani ke negara ini pada tahun depan.


RUU Sumbangan Politik: Memorandum Jemaah Menteri dibentang September

PUTRAJAYA, 13 Ogos- Satu Memorandum Jemaah Menteri dijangka dibentangkan dalam mesyuarat Kabinet bulan depan bagi membolehkan Rang Undang-undang Sumbangan Politik dibentangkan pada sidang Parlimen Oktober ini.Kenyataan Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar menyebut, satu perbincangan telah diadakan bersama Pusat Governans, Integriti dan Antirasuah Nasional (GIACC) dan Jabatan Peguam Negara (AGC). "Perbincangan itu turut melibatkan Suruhanjaya Pencegahan Rasuah Malaysia (SPRM), Jabatan Pendaftaran Pertubuhan Malaysia (JPPM), Suruhanjaya Syarikat Malaysia (SSM) dan Bahagian Hal Ehwal Undang-undang (BHEUU) Jabatan Perdana Menteri," menurut kenyataan itu.Beliau telah mengarahkan GIACC untuk memperhalus perkara dasar serta meminta BHEUU dan AGC menyediakan draf pentadbiran dengan mengambil kira pandangan serta contoh yang diberikan organisasi masyarakat sivil dan badan bukan kerajaan (NGO).Selain itu, beliau berkata, analisis perbandingan pemakaian undang-undang sumbangan politik dari negara-negara lain perlu dilaksanakan bagi tujuan penanda aras undang-undang itu, dan beliau menyarankan agar ia diselaraskan dengan undang-undang sedia ada bawah JPPM dan SSM.


Malaysia sokong, bekerjasama dalam program UN-Habitat - PM

(Perdana Menteri, Datuk Seri Ismail Sabri Yaakob)

KUALA LUMPUR, 13 Ogos - Malaysia akan terus menyokong dan bekerjasama dalam semua program anjuran UN-Habitat yang berperanan menyelaras program serta aktiviti berkaitan petempatan manusia selain memastikan persekitaran hidup berkualiti dapat dicapai.Perdana Menteri, Datuk Seri Ismail Sabri Yaakob berkata Malaysia juga berhasrat memainkan peranan sebagai Ahli Lembaga Eksekutif UN-Habitat mewakili Asia Pasifik agar penglibatan negara dalam agenda perbandaran mampan dapat diketengahkan.“UN-Habitat juga komited bekerjasama dengan Kementerian Perumahan dan Kerajaan Tempatan meliputi aspek latihan, pembangunan kapasiti dan penyediaan pelaporan berkenaan kemajuan pelaksanaan Matlamat Pembangunan Mampan (SDG) di peringkat tempatan serta keperluan akreditasi dan pensijilan bagi bandar-bandar yang mencapai sasaran kemampanan,” katanya dalam hantaran di laman Facebook.

Menerusi hantaran itu, Ismail Sabri turut memaklumkan beliau menerima kunjungan hormat Pengarah Eksekutif UN-Habitat, Datuk Seri Maimunah Mohd Sharif di pejabatnya di Putrajaya.Maimunah merupakan anak tempatan dan wanita pertama di Asia yang memegang jawatan itu.Perdana Menteri berkata kerajaan yakin UN-Habitat akan terus cemerlang di bawah kepemimpinan Maimunah bagi menjayakan aktiviti dan program berkaitan SDG serta memperluas pelaksanaan Agenda Perbandaran Baharu sebagai agenda semasa global.Maimunah mula dilantik ke jawatan itu pada 20 Jan 2018 setelah menang pemilihan ketika sesi Perhimpunan Agung Pertubuhan Bangsa-Bangsa Bersatu (UNGA) pada 22 Dis 2017 dan disambung bagi penggal kedua dari 20 Jan 2022 hingga 19 Jan 2024. -BERNAMA


Agong berkenan terima kunjungan hormat TPM Qatar

KUALA LUMPUR, 12 Ogos- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima kunjungan hormat menghadap Timbalan Perdana Menteri yang juga Menteri Luar Qatar Sheikh Mohammed bin Abdulrahman Al-Thani di Istana Negara, di sini hari ini.Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata majlis menghadap itu adalah julung kali buat Sheikh Mohammed yang kini dalam rangka lawatan rasmi ke Asia termasuk Malaysia.Beliau berkata dalam sesi menghadap yang berlangsung kira-kira 30 minit bermula pukul 11.30 pagi, Seri Paduka dan Sheikh Mohammed telah menyentuh berkenaan hubungan dua hala yang erat terjalin antara Malaysia dan Qatar sejak 1974.“Kedua-dua pemimpin turut menyentuh berkenaan usaha pengukuhan perdagangan dan ekonomi antara kedua-dua negara ke tahap yang lebih tinggi termasuk cadangan peningkatan jalinan hubungan ke tahap perkongsian strategik di masa hadapan,” menurutnya dalam satu kenyataan.Beliau berkata Al-Sultan Abdullah turut menzahirkan harapan serta mengalu-alukan syarikat-syarikat Qatar untuk terus mengembangkan perniagaan dan pelaburan di Malaysia termasuk dalam bidang pembangunan hartanah.“Seri Paduka turut menzahirkan bahawa Malaysia bersedia untuk bekerjasama rapat dengan Qatar dalam kerjasama pasca pandemik COVID-19. Ia termasuk kerjasama dalam pembangunan vaksin, ubat antivirus dan perkongsian pengalaman, penyelidikan serta kepakaran,” katanya.Ahmad Fadil berkata pada 2021, Qatar merupakan rakan dagangan keenam terbesar Malaysia dan destinasi eksport serta sumber import dalam kalangan negara Asia Barat.Beliau berkata walaupun menghadapi cabaran ekonomi akibat pandemik COVID-19, jumlah perdagangan Malaysia dengan Qatar pada tahun yang sama meningkat sebanyak 24.4% kepada AS$634.2 juta.“Jumlah eksport ke Qatar meningkat sebanyak 31.9% kepada AS$359.0 juta, manakala jumlah import dari Qatar meningkat sebanyak 15.8% kepada AS$275.1 juta,” katanya.Majlis menghadap itu turut dihadiri Menteri Luar Datuk Seri Saifuddin Abdullah, Ketua Setiausaha Kementerian Luar Datuk Seri Amran Mohamed Zin dan Duta Qatar ke Malaysia Fahad bin Mohammed Kafoud.Semasa kunjungan hormat itu, Ahmad Fadil berkata Sheikh Mohammed turut menyampaikan persilaan Kerajaan Qatar kepada Al-Sultan Abdullah untuk berangkat menyaksikan Piala Dunia FIFA Qatar 2022 selaku tuan rumah bagi temasya sukan itu yang dijadual berlangsung mulai 20 November hingga 18 Disember 2022 di Doha.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (kiri) berkenan bersalaman dengan Timbalan Perdana Menteri Qatar yang juga Menteri Luar, Sheikh Mohammed bin Abdulrahman Al-Thani selepas majlis menerima menghadap di Istana Negara hari ini / FOTO BERNAMA

“Seri Paduka merupakan Anggota Jawatankuasa Eksekutif Persekutuan Bola Sepak Antarabangsa (FIFA) dari 2015 hingga 2019,” katanya menambah Qatar merupakan negara Islam dan negara Timur Tengah pertama dipilih menjadi tuan rumah Piala Dunia FIFA.Lawatan rasmi Sheikh Mohammed susulan lawatan rasmi Perdana Menteri Datuk Seri Ismail Sabri Yaakob ke Qatar pada Mac lepas, serta sebagai persiapan awal untuk Lawatan Negara oleh Amir Qatar Sheikh Tamim bin Hamad Al-Thani ke Malaysia pada 2023.Sheikh Mohammed turut dijadual mengadakan kunjungan hormat ke atas Ismail Sabri dan beliau juga akan mengadakan pertemuan berasingan dengan Menteri Kanan Perdagangan Antarabangsa dan Industri Datuk Seri Mohamed Azmin Ali.


RUU Mahkamah Kehakiman Pindaan 2022 diluluskan

KUALA LUMPUR, 11 Ogos- Dua lagi Rang Undang-undang (RUU) melibatkan Jabatan Perdana Menteri (Parlimen dan Undang-undang) diluluskan hari ini, termasuk RUU Mahkamah Kehakiman Pindaan 2022.Ia antara lain melibatkan penyediaan dokumen dan rekod rayuan bebas kertas dalam prosiding perbicaraan rayuan jenayah, serta mengehadkan rayuan untuk kes-kes interlokutori sivil.Cadangan pindaan itu tidak melupuskan hak pihak-pihak untuk merayu dan didengar kerana mereka masih mempunyai ruang menghujahkan kes dalam perbicaraan penuh dan mahkamah akan memberi penghakiman berdasarkan merit sesuatu kes.Turut diluluskan, RUU Kanun Tatacara Jenayah Pindaan 2022, yang antara lain melibatkan penyediaan dokumen dan rekod rayuan bebas kertas dalam prosiding perbicaraan rayuan jenayah.

(Rang undang-undang; Mahkamah Kehakiman dan Kanun Tatacara Jenayah pindaan 2022, diluluskan)

Pindaan itu bertujuan memperluas cara penyampaian suatu salinan bertandatangan alasan keputusan dengan menghantar salinan itu ke alamat elektronik perayu atau peguam perayu, sebagai tambahan kepada amalan sedia ada.Kedua-dua RUU itu dibentang Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin.

(Yang Dipertua Dewan Negara, Tan Sri Dr Rais Yatim)


(SPRM berkata kertas siasatan berkenaan projek LCS telah dikemukakan kepada Jabatan Peguam Negara untuk tindakan lanjut/Fail BERNAMA)

PUTRAJAYA, 11 Ogos- Suruhanjaya Pencegahan Rasuah Malaysia (SPRM) telah melengkapkan beberapa kertas siasatan terhadap individu-individu yang mempunyai kaitan dengan dakwaan penyelewengan dalam pengendalian projek pembinaan Kapal Tempur Pesisir (LCS).

Menurut kenyataan media SPRM, kertas siasatan tersebut telah dikemukakan kepada Jabatan Peguam Negara dengan saranan untuk mempertimbangkan pertuduhan terhadap beberapa individu."SPRM akan menerima arahan lanjut hasil daripada kajian Pejabat Peguam Negara terhadap kertas siasatan itu," menurut kenyataan tersebut.

BERITA BERKAITANMindef sambut baik keputusan Kabinet, pastikan isu LCS dapat diselesaikan - HishamuddinKerajaan gesa SPRM segerakan siasatan isu LCSKapal tempur pesisir, LCS dijangka siap setahun lagiProjek pembinaan kapal tempur pesisir pantai (LCS) tidak akan dihentikan- Hishammuddin

Semalam, Kabinet menggesa SPRM supaya menyegerakan siasatan berhubung isu LCS.Jemaah Menteri turut meminta Peguam Negara membuat pendakwaan sekiranya terdapat bukti kukuh dan membawa pihak terbabit ke muka pengadilan.Perdana Menteri, Datuk Seri Ismail Sabri Yaakob dalam satu kenyataan memberi jaminan, siasatan dijalankan dengan telus dan kerajaan tidak akan melindungi sesiapa pun yang terbabit.Menurut beliau, kabinet juga memutuskan bahawa Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) yang dipengerusikan bekas Ketua Audit Negara, Tan Sri Ambrin Buang dibenarkan untuk disiar kepada umum.Selain itu, Jemaah Menteri mencadangkan agar Laporan Pengauditan Forensik Projek LCS yang dijalankan pada tahun 2019, dinyahklasifikasikan."Namun, proses ini perlu mendapat nasihat dan pandangan Peguam Negara dan Ketua Audit Negara terlebih dahulu."Keputusan Jemaah Menteri hari ini tidak akan menggangu Proses Mobilisasidi bawah Pelan Pemulihan LCS yang diputuskan Jemaah Menteri pada 20April 2022."Kerajaan komited untuk meneruskan projek ini atas kepentingan pertahanan negara selaras dengan keperluan Tentera Laut Diraja Malaysia (TLDM)", katanya menerusi kenyataan itu.Khamis lepas, Jawatankuasa Kira-kira Wang Negara (PAC) mendedahkan sembilan prosiding berhubung isu LCS bermula 18 November 2020 mendapati tiada sebuah pun kapal LCS telah disiapkan.Kontrak projek itu yang diberikan secara rundingan terus bernilai 6.083 bilion Ringgit, memperuntukkan lima kapal seharusnya disiapkan dan diserah setakat Ogos 2022.

(ISU LCS: Siasatan terhadap beberapa individu lengkap)


Tiada paksaan untuk dos penggalak - KJ

KUALA LUMPUR, 10 Ogos- Tidak akan ada paksaan bagi pengambilan dos penggalak, kata Menteri Kesihatan Khairy Jamaluddin.

Beliau berkata pihak kementerian bagaimanapun akan terus mengesyorkan dan menggalakkan pengambilan terutama bagi mereka yang berisiko.

Ini memandangkan peratusan pengambilan dos penggalak daripada kalangan mereka yang berusia 70 hingga 79 tahun masih agak rendah.

"Kita akan terus mengesyorkan dan menggalakkan supaya mereka yang berusia 50 tahun ke atas terutama mereka yang ada masalah kesihatan supaya mereka dapat dos penggalak mereka. Jadi buat masa masih lagi dalam peringkat penggalakan dan memang tidak akan ada paksaan sebab rasa dah ramai tahu tentang COID-19 dengan kebaikan menerima vaksin," katanya.

Ketika ditanya mengenai rancangan pihak kementerian dalam strategi imuniti tahunan, Khairy memberitahu pihaknya masih dalam peringkat perbincangan dan rujukan pakar.

"Kita dalam proses dwitahunan kita, semalam kita telah pun mengadakan perbincangan apakah strategi imuniti tahunan bagi COVID-19. Negara lain pun tak tahu lagi sama ada mereka akan tawarkan imunisasi setiap tahun. Kita akan rujuk kepada pakar pakar, apakah pendirian yang kita buat. Contoh mungkin akan menawarkan vaksinasi kepada golongan tua ataupun mereka yang ada masalah kesihatan ..kecuali ada varian baharu yang agak bahay dan saya akan umumkan,"

Beliau berkata demikian selepas menyampaikan ucapan dalam Majlis Pelancaran BEAUTY (Bring Education of Understanding To You) di ibu negara.

(Tiada paksaan untuk dos penggalak - KJ)


Pemaju perumahan, syarikat telekomunikasi digalak bekerjasama sedia akses perkhidmatan internet

PUTRAJAYA, 11 Ogos- Pemaju perumahan dan syarikat telekomunikasi digalakkan bekerjasama untuk menyediakan akses perkhidmatan jalur lebar kepada penduduk di kawasan perumahan yang dibangunkan.Menurut Ketua Setiausaha Kementerian Komunikasi dan Multimedia, Datuk Seri Mohammad Mentek, inisiatif itu dapat meningkatkan usaha kerajaan menyebar luas penggunaan internet selaras matlamat Pelan Jalinan Digital Negara (JENDELA).Katanya penyambungan internet merupakan salah satu syarat dalam mendapatkan kelulusan Kebenaran Merancang (KM).

(Datuk Seri Mohammad (tengah) berkata pemaju perumahan, syarikat telekomunikasi digalak bekerjasama sedia akses perkhidmatan internet)

"Jadi garis panduan telah pun disediakan kepada pemaju-pemaju perumahan dan mereka yang terlibat dalam pembangunan untuk turut sama menyediakan kemudahan jalur lebar ke kawasan pemajuan yang diperlukan. Seperti juga kemudahan-kemudahan lain, air dan elektrik jadi ni merupakan satu tambahan kepada apa yang ada sekarang," kata Mohammad selepas menyaksikan majlis menandatangani kerjasama antara Tanjung Ratna Sdn Bhd dengan Maxis di sini.

Kerjasama itu melibatkan penyediaan kesalinghubungan jalur lebar gentian berkelajuan tinggi bagi Projek Kondominium, Admiral Residences di Melaka.


JPV, DOSM dipertanggungjawab kumpul data berkaitan bekalan ayam

SERDANG, 11 Ogos- Jabatan Perkhidmatan Veterinar (JPV) dan Jabatan Perangkaan (DOSM) dipertanggungjawab mengumpul data berkaitan bekalan ayam.

Ini bagi memastikan kawalan keselamatan makanan diuruskan secara teratur.

Pengerusi Pasukan Khas Jihad Tangani Inflasi, Tan Sri Annuar Musa berkata JPV diberi masa seminggu untuk mencadangkan corak pengurusan data pengeluaran ayam dan import ayam, selain data terkini mengenai rekod import permit bagi mengetahui jumlah import ayam.

(Tan Sri Annuar dalam sidang media di Serdang)

"DOSM pula perlu menyediakan indeks kos pengeluaran ayam secara bulanan, dan angka itu akan dijadikan rujukan sebagai penanda aras untuk menentukan harga wajar di peringkat peruncitan dan peringkat jualan peringkat jualan," katanya dalam sidang media di sini.

Menurut beliau, tanpa data jelas, isu keselamatan makanan tidak dapat diuruskan dengan komprehensif.


Program Konvoi Kembara Merdeka Keluarga Malaysia 2022 tiba di Terengganu

KUALA TERENGGANU, 11 Ogos- Program Konvoi Kembara Merdeka Keluarga Malaysia 2022 berpotensi menjadi alat perpaduan dalam kalangan rakyat di negara ini.

Konvoi berkenaan yang singgah di setiap daerah di negeri yang dilalui menyemarakkan semangat cintakan negara bersempena Sambutan Bulan Kebangsaan kali ini.  Edisi Terengganu menyaksikan penyerahan baton di daerah Besut dan akan berakhir di daerah Kemaman.

Menurut Penolong Pengarah Cawangan Perkhidmatan Komunikasi dan Pembangunan Masyarakat (PKPM), Saharuddin Mohamed, pihaknya menjanjikan pelbagai elemen menarik untuk komuniti di Terengganu terutama memartabatkan warisan tradisi rakyat di samping semangat cintakan negara.

(Saharuddin di temu bual selepas program Konvoi Kembara Merdeka Keluarga Malaysia 2022 peringat Daerah Kuala Terengganu)

"Kita cuba untuk tingkatkan lagi perasaan semarak kecintaan dan menggelorakan Jalur Gemilang kita ini kepada setiap ahli masyarakat yang berada di sekitar atau sepanjang jalan di negeri Terengganu," kata beliau. "Kita tak ada cara lain selain daripada kita kembalikan semula kepada asas bagaimana kita menuntut kemerdekaan bagaimana kita mencapai kemerdekaan iaitu dr segi aspek perpaduan," kata ADUN Seberang Takir, Datuk Seri Dr Ahmad Razif Abdul Rahman.

(Datuk Seri Dr Ahmad Razif Abdul Rahman)

Program Konvoi Kembara Keluarga Malaysia 2022 seterusnya akan bergerak menuju daerah Maran di Pahang.


Persatuan Hotel-hotel Malaysia terbuka terima OKU bekerja

PORT DICKSON, 11 Ogos- Persatuan Hotel-hotel Malaysia Negeri Sembilan (MAH-NS) terbuka untuk menerima golongan ibu tunggal dan Orang Kurang Upaya (OKU) untuk bekerja dalam sektor perhotelan.Pengerusi MAH-NS, Haziz Hassan berkata, seramai 34 ahli persatuan bersedia menjalin kerjasama dengan mana-mana badan atau agensi untuk membina platform bagi golongan berkenaan mendapatkan pekerjaan.Sehingga kini, kerjasama telah pun diadakan dengan Agensi Antidadah Kebangsaan (AADK) Negeri Sembilan bagi tujuan itu dan menyasarkan untuk mengadakan kerjasama dengan Jabatan Pendidikan Negeri Sembilan dengan pengkhususan kepada sektor Pendidikan Khas."Kita buka peluang kalau ada OKU selalu kita bg OKU ni kerja yang tidak merbahaya seperti di kedai dobi, lipat baju pun ada kita akan ajar mereka kemas bilik bukan tiada di Negeri Sembilan tapi boleh diuar-uarkan dan kita amat alu-alukan," katanya.

Mana-mana individu, badan atau agensi yang berminat untuk menjalin kerjasama untuk mendapatkan pekerjaan bagi golongan ibu tunggal dan OKU boleh berhubung terus dengan MAH-NS.


SAFE CENTRO: Perkenal simulasi berdepan risiko keselamatan, kesihatan

ISKANDAR PUTERI, 11 Ogos- Educity Iskandar Malaysia, bersama DOE Training and Consultancy, menubuhkan Pusat Pendidikan Keselamatan Interaktif `SAFE CENTRO‘ di Iskandar Puteri, Johor.Fokus untuk mendidik golongan muda, khasnya pelajar, mengenai kepentingan keselamatan dan kesihatan di sekolah.Pusat berkenaan dijangka beroperasi tahun depan, memperkenalkan pelajar kepada risiko dihadapi setiap hari, melalui demonstrasi persekitaran selamat.Pengerusi Majlis Negara bagi Keselamatan dan Kesihatan Pekerjaan, Datuk Awang Hashim berkata inisiatif ini bagi mendidik orang ramai, mengenai kaedah menangani sebarang risiko, menerusi pembelajaran simulasi."Pendekatan konsep 'role and play', pembelajaran interaktif melalui pengalaman akan memberikan murid, dan pelajar sekolah, memahami akan kepentingan keselamatan dan kesihatan di mana – mana, sahaja bermula dari rumah, sehingga ke peringkat sekolah," katanya selepas melancarkan Pusat Pendidikan Keselamatan Interaktif `SAFE CENTRO‘ di Iskandar Puteri, Johor.

(Pengerusi Majlis Negara bagi Keselamatan dan Kesihatan Pekerjaan, Datuk Awang Hashim)

Safe Centro juga menggunakan pemahaman faktor risiko, bagi membolehkan pelajar menggunakan kemahiran dipelajari untuk menangani risiko tersebut.Insiatif tersebut dapat dijadikan platform rujukan maklumat, mengenai Keselamatan dan Kesihatan Pekerjaan sekolah, serta amalan budaya kerja sihat dalam kalangan pelajar.


982 unit rumah PPR disediakan untuk OKU

KUALA LUMPUR, 11 Ogos- Sebanyak 982 unit rumah yang dibangunkan menerusi Program Perumahan Rakyat (PPR) diperuntukkan kepada golongan orang kurang upaya (OKU). Menurut Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib, penetapan kuota satu peratus daripada keseluruhan 98,196 unit rumah PPR itu bagi memastikan warga OKU turut mempunyai peluang memiliki rumah sendiri. "Daripada jumlah tersebut sebanyak 980 unit rumah disediakan untuk pemilikan OKU dengan pengisian sebanyak 809 unit, 80 peratus dan berbaki 173 unit atau 18 peratus. Perincian pemilikan rumah itu juga melibatkan rumah PPR yang saya sebutkan tadi, PPAM, PRIMA dan juga bawah SPNB, katanya ketika menjawab ketika pertanyaan Senator Datuk Ras Adiba Mohd Radzi dalam sidang Dewan Negara pagi tadi. Tambahnya, keperluan rumah yang mesra OKU dengan menerapkan piawaian spesifikasi reka bentuk yang sejagat turut dilaksana selaras Dasar Rumah Mampu milik negara. Terdahulu, Ras Adiba bertanya mengenai peluang golongan OKU untuk memiliki rumah serta jumlah OKU yang telah menerima manfaat melalui skim perumahan bawah KPKT.Dalam perkembangan berkaitan Ismail berkata pihak KPKT telah memperkenalkan Inisiatif Pembiayaan Perumahan Malaysia (i-Biaya) bagi meningkatkan aksesibiliti rakyat khususnya golongan B40 dan M40 termasuk OKU untuk mendapatkan pembiayaan bagi memiliki rumah pertama bawah Program Pemilikan Kediaman (HOPE).Ismail turut menjelaskan bahawa penetapan piawaian spesifikasi berkaitan reka bentuk perumahan untuk OKU telah digariskan dalam Standard Perumahan Kebangasaan 2019 menjawab persoalan Ras Adiba sama ada kerajaan bersedia meminda akta berkaitan untuk memastikan semua projek perumahan menepati piawaian untuk OKU.“Spesifikasi ini masih relevan diguna pakai dalam setiap pembangunan perumahan. Buat masa ini, tiada keperluan untuk meminda garis panduan ini dan KPKT bersedia menambah baik dasar dan garis panduan sedia ada untuk memastikan semua golongan termasuk OKU disantuni dalam penyediaan bekalan perumahan kepada mereka.“KPKT juga bertanggungjawab memastikan pemaju dan kontraktor mematuhi syarat ditetapkan melalui Akta OKU 2008 (Akta 685) dan Standard Perumahan Kebangsaan 2019 selain pihak berkuasa tempatan akan memastikan perincian keperluan OKU dipatuhi dalam setiap kebenaran merancang dan tidak akan diluluskan sekiranya mereka tidak mematuhi peraturan ditetapkan,” katanya.

(Datuk Seri Dr Ismail Abd Muttalib ketika sesi soal jawab sidang Dewan Negara hari ini)


Malaysia-Jepun perlu teroka bidang kerjasama baharu membabitkan inisiatif ESG menerusi DPT - PM

KUALA LUMPUR, 11 Ogos- Malaysia dan Jepun perlu menerokai bidang kerjasama baharu berkaitan inisiatif alam sekitar, sosial dan tadbir urus (ESG) melalui projek dan program yang dilaksanakan bawah Dasar Pandang ke Timur (DPT).  Perdana Menteri, Datuk Seri Ismail Sabri Yaakob menyatakan ini termasuk mempelbagaikan kerjasama dalam bidang krisis bencana, masyarakat menua, ekonomi digital, Sains, Teknologi dan Inovasi serta pertumbuhan hijau.  "Menurut Laporan Risiko Global Forum Ekonomi Dunia (WEF) 2022, isu-isu seperti perubahan iklim, kesan sosial populasi yang semakin menua dan polarisasi sosial selepas pandemik COVID-19 dijangka memberi kesan serius terhadap ekonomi dan mata pencarian kebanyakan negara dunia dalam tempoh 10 tahun akan datang. "Sehubungan itu, saya menggesa agar bidang-bidang kerjasama baharu berkaitan inisiatif alam sekitar, sosial dan tadbir urus (ESG) dapat diterokai oleh kedua-dua negara melalui projek dan program yang dilaksanakan bawah DPT," katanya.Datuk Seri Azmin Ali membacakan teks ucapan Perdana Menteri, Datuk Seri Ismail Sabri Yaakob pada Majlis Pembukaan Seminar Perniagaan Ulang Tahun ke-40 Dasar Pandang ke Timur di ibu negara.  Tambahnya, Malaysia berharap kerajaan Jepun akan memberikan sokongan padu yang berterusan bagi menggalakkan lebih banyak kerjasama dalam bidang berkenaan melalui pelaksanaan projek-projek usaha sama bawah DPT.

(Datuk Seri Azmin Ali membacakan teks ucapan Perdana Menteri pada Majlis Pembukaan Seminar Perniagaan Ulang Tahun ke-40 Dasar Pandang ke Timur)


Tiga mayat nelayan tragedi bot karam di Pulau Redang ditemukan

KUALA TERENGGANU, 10 Ogos- Tiga daripada lima mangsa lemas tragedi bot karam di perairan Pulau Redang berjaya ditemukan antara pukul 11 pagi hingga 1.30 tengahari tadi di lokasi berbeza sekitar 1.7 batu nautika dari pulau tersebut. Pengarah Maritim Terengganu, Kapten Maritim Muhammad Suffi Mohd Ramli berkata ketiga-tiga mayat mangsa ditemukan nelayan setempat. Mangsa dikenali sebagai Saludin Ismail, 50 tahun, Mohd Nazri Abu Bakar dan Zulkifli Umar masing-masing 48 tahun. Manakala, dua lagi mangsa, Ahmad Zamri Ishak dan Raja Zainudin Raja Ibrahim, masih belum ditemukan. Usaha pencarian ditangguhkan pukul 7.00 malam ekoran cuaca gelap dan akan disambung esok.

(Pengarah Maritim Terengganu, Kapten Maritim Muhammad Suffi)

"Ketiga-tiga mangsa ini kita temukan sekitar 1.7 sehingga 1.9 batu nautika daripada utara Pulau Redang dan mayat-mayat ini ditemukan oleh rakan-rakan nelayan kita yang turut serta dalam pencarian di sekitar Pulau Redang yang melibatkan 10 buah bot nelayan tempatan", katanya.Ketiga-tiga mayat mangsa dibawa ke Jeti Maritim Terengganu petang tadi untuk bedah siasat.  Dalam kejadian Isnin lalu, bot tempatan yang membawa enam nelayan termasuk tekong dari Jeti Pasir Puteh, Kelantan dipercayai karam.  Bagaimanapun, salah seorang mangsa terselamat, selepas berenang menyelamatkan diri ke kapal layar berhampiran.


Kebakaran: Warga emas ditemui rentung

TANGKAK, 10 Ogos- Seorang lelaki warga emas maut, selepas rumah didiami di Kampung Kesang Laut, Tangkak, Johor terbakar, malam tadi.Mangsa, Abdul Karim Md Aroff, 93 tahun, ditemui dalam keadaan rentung seluruh badan dan disahkan meninggal dunia di lokasi kejadian.Manakala isteri mangsa pula, Jibah Md Hussin, 87 tahun melecur sebahagian badan dan dihantar ke Hospital Pakar Sultanah Fatimah, Muar untuk rawatan lanjut.Ketua Balai Bomba dan Penyelamat Tangkak, Penolong Penguasa Bomba Rafiah Aziz memaklumkan, kedua-dua mangsa dilaporkan tinggal bersama seorang anaknya.Namun semasa kejadian, anak mangsa tiada di rumah.Setibanya 19 anggota dengan bantuan BBP Muar di lokasi, kebakaran telah berjaya dipadam oleh orang awam.Punca sebenar kejadian masih dalam siasatan.

(Anggota bomba di lokasi kejadian bagi menyelamat mangsa)


Dewan Negara lulus RUU Keselamatan Sosial Suri Rumah 2022

KUALA LUMPUR, 9 Ogos - Kementerian Sumber Manusia (KSM) dan Pertubuhan Keselamatan Sosial (PERKESO) akan mengambil pelbagai langkah bagi menggalakkan golongan suami membuat caruman untuk isteri di bawah Skim Keselamatan Sosial Suri Rumah (SKSSR). Timbalan Menteri Sumber Manusia Datuk Awang Hashim berkata ia termasuk cadangan agar suami yang mencarum dapat diberi insentif pelepasan cukai pendapatan dan insentif padanan caruman de ngan sebahagian caruman boleh ditanggung oleh pihak tertentu seperti kerajaan.“Bagaimanapun, perkara ini akan diperhalusi dengan mengambil kira implikasi kewangan. Pasukan teknikal juga akan ditubuhkan sekiranya terdapat tuntutan seperti ini,” katanya ketika menggulung perbahasan Rang Undang-Undang Keselamatan Sosial Suri Rumah 2022 di Dewan Negara hari ini.Selain itu, Awang berkata KSM melalui PERKESO akan mempergiatkan kempen kesedaran kepada golongan suami melalui sesi libat urus, jerayawara, aktiviti Skuad Prihatin, program Sosial Sinergi PERKESO bagi menggalakkan caruman di bawah SKSSR. “Ini bagi melindungi isteri yang melahirkan anak kita,” katanya. Rang Undang-Undang itu kemudian diluluskan oleh Dewan Negara dengan lebih suara bersetuju.Terdahulu ketika menggulung perbahasan Rang Undang-Undang Keselamatan Sosial Pekerjaan (Pindaan) 2022, Awang berkata seramai 1,090 individu OKU telah berdaftar di bawah Perkhidmatan Pekerjaan PERKESO.

Bagi program Return To Work (RTW) pula, seramai 48,354 OKU telah mendapatkan pekerjaan bagi tempoh Januari 2007 sehingga 5 Ogos 2022. Semasa perbahasan, Senator Datuk Ras Adiba Mohd Radzi meminta kementerian mengemukakan statistik pekerja OKU yang didaftarkan dalam sistem PERKESO dan bilangan OKU yang sedang menerima sebarang faedah di bawah sistem berkenaan.Rang Undang-Undang itu kemudian diluluskan oleh Dewan Negara dengan suara majoriti. Turut diluluskan Rang Undang-Undang Sistem Insurans Pekerjaan (Pindaan) 2022. Persidangan Dewan Negara bersambung esok. - BERNAMA


Pinda Akta Pengangkutan Jalan 1987 cegah mat rempit lumba haram

GEORGETOWN, 9 Ogos - Akta Pengangkutan Jalan 1987 bakal dipinda bagi mengenakan hukuman lebih tegas kepada individu yang menunggang motosikal secara melulu atau terlibat dengan lumba haram.Ketua Setiausaha Kementerian Pengangkutan Datuk Isham Ishak berkata pindaan itu sebagai usaha membanteras kegiatan yang berbahaya kepada penunggang motosikal dan pengguna jalan raya yang lain.Katanya, cadangan pindaan itu melibatkan Seksyen 42 Akta Pengakutan Jalan 1987 membabitkan hukuman penjara dan denda yang lebih tinggi serta sitaan bengkel yang mengubah suai motosikal mat rempit untuk berlumba haram."Hasil perbincangan membawa kepada langkah penyelesaian jangka pendek serta jangka panjang iaitu pemindaan akta berkenaan dan sepatutnya dibentang di Parlimen pada Oktober, namun tidak sempat kerana laporan penuh kemalangan baru sahaja diterima."Ia akan dibuat secara menyeluruh, bukan sahaja membabitkan pelumba haram dan mat rempit tetapi kepada semua yang berkenaan."Sebelum ini kita sudah buat pindaan akta bagi menangani isu pemandu mabuk serta dilihat berjaya mengurangkan kes itu dan pindaan APJ 1987 juga akan capai matlamat," katanya pada sidang akhbar yang turut dihadiri Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim dan Ketua Polis Pulau Pinang Datuk Mohd Shuhaily Mohd Zain, di Ibu Pejabat Polis Kontijen Pulau Pinang, di sini hari ini.

Mengulas lanjut, pindaan akta itu dijangka dibentangkan pada sesi pertama sidang Dewan Rakyat pada tahun depan bagi memberi kuasa kepada Polis Diraja Malaysia (PDRM) dan Jabatan Pengangkutan Jalan (JPJ) untuk menguatkuasakan akta itu dengan lebih menyeluruh.Menurutnya, pindaan itu susulan kejadian lima maut dalam kemalangan membabitkan motosikal di Lebuhraya Tun Dr Lim Chong Eu di sini, bulan lalu dan satu perbincangan dibuat antara kementerian serta PDRM hari ini bagi membendung kegiatan itu secara komphensif.


Seragamkan RUU Larangan Lompat Parti di setiap negeri

KUALA LUMPUR, 9 Ogos - Perdana Menteri, Datuk Seri Ismail Sabri Yaakob akan memaklumkan kepada semua kerajaan negeri untuk meminda perlembagaan negeri masing-masing selaras dengan Rang Undang-Undang Perlembagaan (Pindaan) (No. 3) 2022 mengenai peruntukan yang melarang Ahli Parlimen bertukar parti.Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata demikian ketika menggulung perbahasan."Saya telah berbincang dengan Perdana Menteri bahawa selepas meluluskan RUU ini untuk menghantar surat kepada semua negeri seperti yang dibangkitkan oleh senator untuk menyeragamkan pindaan di semua negeri."Ini termasuk negeri-negeri yang telah membuat pindaan atau belum membuat pindaan untuk mengikut jadual seperti yang dinyatakan dalam pindaan Perlembagaan seperti apa yang dilakukan di peringkat persekutuan," katanya ketika sesi penggulungan di Dewan Negara di sini hari ini.RUU ini akan diwartakan selepas mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah serta dijangka berkuat kuasa sebelum pertengahan September depan.

(RUU Larangan Tukar Parti dijangka dikuat kuasa pertengahan September kata Wan Junaidi pada sidang media di Bangunan Parlimen di sini hari ini/FOTO BERNAMA)

Sebelum ini, RUU Perlembagaan (Pindaan) (No. 3) 2022 Dalam Jawatankuasa telah dibahaskan selama dua hari bermula pada 27 Julai 2022 dan 28 Julai 2022 serta diluluskan di Dewan Rakyat pada 28 Julai 2022 dengan sokongan majoriti undian sebanyak 209 manakala 11 Ahli Dewan Rakyat tidak hadir.


Perintah Kehadiran Wajib (PKW) terap nilai positif beri kesedaran kepada pesalah

(Senator Lim Hui Ying /FOTO ROKETKINI)

KUALA LUMPUR, 8 Ogos - Pesalah-pesalah yang dikenakan Perintah Kehadiran Wajib (PKW) perlu diterapkan dengan nilai-nilai positif. Senator Lim Hui Ying dalam sesi perbahasan berkata keperluan itu berupaya memberi kesedaran selain mampu 'memulihkan pesalah-pesalah terlibat. "Cadangan saya yang kedua adalah melaksanakan ujian maklum balas berkenaan dengan kerja wajib yang dilakukan. Maklum balas yang diberikan oleh pesalah-pesalah adalah amat penting kerana daripada maklum balas tersebut, kita dapat mengenalpasti bahawa adakah kerja wajib yang kita berikan kepada mereka itu sesuai dan memberikan impak yang positif kepada mereka," katanya ketika sesi perbahasan rang undang-undang itu di Dewan Rakyat di sini, hari ini.Beliau turut berharap agar kementerian dan semua agensi berkaitan dapat melaksanakan pindaan dan pembaharuan ini dengan sebaik yang mungkin.

Menurutnya, undang-undang ini merupakan sesuatu yang mampu mengubah kehidupan pesalah dan memastikan mereka terus berguna kepada masyarakat. Turut mengambil bahagian dalam sesi perbahasan, Senator Datuk Seri Zurainah Musa.


Krisis Myanmar: Penglibatan lebih banyak badan antarabangsa diperlukan

(Datuk Seri Saifuddin dalam sidang media selepas Majlis Sambutan Hari ASEAN yang ke-55 di Markas Pasukan Mencari dan Menyelamat Khas Malaysia)

PUCHONG, 8 Ogos- Junta Myanmar masih tidak memberi kerjasama mengenai penglibatan pihak antarabangsa untuk menghantar misi bantuan kemanusiaan kepada rakyat negara itu, menurut Menteri Luar, Datuk Seri Saifuddin Abdullah ."Satu kaedah untuk mengelakkan itu berlaku dan juga untuk memantau dengan adanya lebih banyak penyertaan daripada badan-badan antarabangsa. Kita telah pun mencadangkan misalnya Jawatankuasa Antarabangsa Palang Merah (ICRC) harus dibawa bersama"Kita mencadangkan negara-negara ASEAN juga boleh secara suka rela menghantar badan bukan kerajaan (NGO) mereka yang bersesuaian," kata Saifuddin selepas Majlis Sambutan Hari ASEAN yang ke-55 di Markas Pasukan Mencari dan Menyelamat Khas Malaysia (SMART), di sini.Kebimbangan tercetus dalam kalangan negara anggota ASEAN mengenai ketelusan pengagihan bantuan kemanusiaan yang disalurkan, sama ada ia sampai kepada semua pihak terjejas atau sebaliknya.

(Myanmar kini berdepan krisis rumit memandangkan ia membabitkan kuasa junta dan pihak lain)


RUU IPCC: Elak aduan palsu dan tidak berasas terhadap anggota polis

KUALA LUMPUR, 8 Ogos - Suruhanjaya Bebas Tatakelakuan Polis (IPCC) hanya menerima aduan secara bertulis dari mana-mana pihak berhubung salah laku anggota polis.Demikian penjelasan Timbalan Menteri Dalam Negeri, Datuk Seri Dr. Ismail Mohamed Said ketika menggulungkan Rang Undang-Undang IPCC 2020."Tujuan peruntukan ini mewajibkan membuat aduan dalam bentuk bertulis untuk menyekat aduan tak berasas serta memastikan aduan sahih dalam kalangan pengadu selain mengelak pembaziran melibatkan sumber manusia dan kewangan untuk menyiasa aduan yang tidak berasas," katanya pada sesi penggulungan perbahasan di sini, hari ini.RUU IPCC 2020 digubal dengan menitikberatkan prinsip-prinsip keadilan di dalam kerangka Perlembagaan Persekutuan. Ia memberi fokus kepada penubuhan suatu badan untuk melaksanakan siasatan, manakala tindakan dan hukuman tatatertib masih dikekalkan dengan Suruhanjaya Pasukan Polis (SPP) mengikut peruntukan sedia ada di dalam Perkara 140 Perlembagaan Persekutuan.Bagi membolehkan siasatan ke atas aduan yang diterima oleh IPCC dijalankan secara inklusif dan komprehensif, wakil daripada SUHAKAM boleh dijemput untuk bekerjasama dengan pasukan siasatan IPCC terutamanya bagi kes kematian dalam tahanan.

(Timbalan Menteri Dalam Negeri Datuk Seri Dr. Ismail Mohamed Said/FOTO BERNAMA)

Matlamat RUU yang dicadangkan adalah untuk mempertingkatkan integriti pasukan polis, mengurangkan salah laku dalam kalangan anggota dan meningkatkan keyakinan orang ramai terhadap pasukan polis.Pada 26 Julai lalu, Dewan Rakyat meluluskan RUU itu yang bertanggungjawab melaksanakan siasatan berhubung aduan tatakelakuan anggota polis.


Peniaga patuhi had harga siling minyak masak

KUALA LUMPUR, 8 Ogos- Langkah proaktif kerajaan berjaya mengurus dan mengawal kenaikan harga barang dengan baik.Pengerusi Pasukan Khas Jihad Tangani Inflasi, Tan Sri Annuar Musa berkata setakat tengah hari tadi, pemeriksaan telah dibuat di lebih 200 premis seluruh negara.Hasil tinjauan penguat kuasa mendapati kadar pematuhan peniaga terhadap had harga maksimum minyak masak didapati mencapai tahap 100%.Malahan 17% peniaga menjual pada harga lebih rendah berbanding harga siling ditetapkan."Hasil hari pertama tinjauan didapati minyak masak kemasan 1 kilogram dijual pada harga RM6.70 hingga RM7.70 sebotol, kemasan 2 kilogram pada harga RM 12.70 hingga 14-17 sekilogram, 3 kilogram RM21.30 hingga RM21.70 sebotol dan 5 kilogram dijual pada harga RM28.90 hingga RM34.70 sebotol," kata Annuar dalam sidang media selepas mempengerusikan mesyuarat Pasukan Khas Jihad Tangani Inflasi di bangunan Parlimen.

(Tan Sri Annuar dalam sidang media selepas mempengerusikan mesyuarat Pasukan Khas Jihad Tangani Inflasi di bangunan Parlimen)

Berkuat kuasa hari ini, harga maksimum minyak masak ditetapkan pada paras RM34.70 bagi botol 5 kilogram manakala botol 1 kilogram ialah RM7.70, 2 kilogram (RM14.70) dan botol 3 kilogram RM21.70.Minggu lepas, kerajaan menetapkan harga maksimum minyak masak dalam botol secara bulanan berdasarkan harga satu tan metrik minyak sawit mentah yang diumumkan oleh Lembaga Minyak Sawit Malaysia (MPOB).


Jendela Pengaduan platform miskin bandar lapor keciciran penerimaan bantuan

KUALA LUMPUR, 8 Ogos- Kerajaan bakal memperkenalkan Jendela Pengaduan bagi membolehkan golongan miskin bandar yang layak melaporkan sebarang keciciran penerimaan bantuan.  "Mereka yang layak terutamanya golongan termiskin tetapi tidak nenerima bantuan mereka boleh tampil melaporkan diri," kata Pengerusi Pasukan Khas Jihad Tangani Inflasi, Tan Sri Annuar Musa."Bagi melapor keberadaan mereka supaya tindakan susulan bagi mereka yang terbukti layak tetapi tercicir daripada sistem yang ada," katanya dalam sidang media Pasukan Khas Jihad Tangani Inflasi di bangunan Parlimen.Tambah beliau, perincian lanjut mengenai perkara itu akan diberikan oleh Kementerian Wilayah Persekutuan.  Dalam pada itu, Pasukan Khas Jihad Tangani Inflasi bakal mengadakan Mesyuarat Khas pada 14 Ogos bagi membincangkan secara terperinci aspek inflasi dan mengenal pasti sebarang kenaikan harga bagi input pertanian yang boleh menyebabkan peningkatan kos pengeluaran makanan.

(Tan Sri Annuar mengadakan sidang media selepas mempengerusikan mesyuarat jawatankuasa pasukan khas di Parlimen/BERNAMA)


Agong perkenan tujuh akta

KUALA LUMPUR, 8 Ogos- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah telah memperkenankan tujuh akta yang diluluskan pada Mesyuarat Pertama Penggal Kelima Parlimen Ke-14 yang lalu.  Yang Dipertua Dewan Negara, Tan Sri Rais Yatim berkata ia membabitkan Akta Perbekalan Tambahan 2021-2022, dan Akta Perlembagaan pindaan kedua, 2022.  "Kebawah Duli Yang Maha Mulia telah memperkenankan akta-akta yang diluluskan parlimen dalam mesyuarat pertama penggal kelima Parlimen ke-14 yang lalu."Akta Perbekalan Tambahan 2021 - 2022, Akta Kerja Pindaan 2022, ketiga Akta Kawalan Bekalan Pindaan 2022 , Akta Perlembagaan Pindaan No.2 2022, kelima Akta Syarikat Labuan Pindaan 2022, Akta Perkhidmatan Kewangan dan Sekuriti Labuan Pindaan 2022 dan ketujuh, Akta Perkhidmatan Kewangan dan Sekuriti Islam Labuan Pindaan 2022,"kata Rais.Beliau berkata demikian semasa persidangan Dewan Negara yang bermula hari ini.

(Yang Dipertua Dewan Negara, Tan Sri Rais Yatim)


Kerangka kebolehtanggungjawaban mudahkan usaha bantuan kemanusiaan dapatkan dana melalui agensi bawah ASEAN

(Datuk Seri Saifuddin berucap pada Majlis Sambutan Hari ASEAN yang ke-55 di Markas Pasukan Mencari dan Menyelamat Khas Malaysia)

PUCHONG, 8 Ogos- Satu perbincangan telah mula diadakan dalam kalangan negara anggota ASEAN untuk mewujudkan kerangka kebolehtanggungjawaban, kearah usaha menangani isu dana membiayai misi bantuan kemanusiaan di kawasan bencana di rantau ini.Menteri Luar, Datuk Seri Saifuddin Abdullah menjelaskan kerangka kebolehtanggungjawaban perlu diwujudkan bagi memudahkan sebarang usaha bantuan kemanusiaan mendapatkan dana daripada syarikat swasta tempatan atau antarabangsa dan penyumbang antarabangsa melalui agensi bawah ASEAN.Contohnya Pusat Penyelarasan Bantuan Kemanusiaan Bagi Pengurusan Bencana ASEAN (AHA Centre) dan ASEAN Emergency Response and Assessment Team (ASEAN-ERAT).Katanya lagi, pembentukan kerangka itu juga antara yang sudah mula dibincangkan di peringkat Pertubuhan Bangsa Bersatu (PBB).

(Datuk Seri Saifuddin berkata demikian selepas Majlis Sambutan Hari ASEAN yang ke-55 di Markas Pasukan Mencari dan Menyelamat Khas Malaysia)

"Sekarang ini rakyat pun bertanya dan penyumbang pun bertanya apabila sejumlah wang dikumpul dan dibelanjakan, sejauh mana wang itu benar-benar dibelanjakan sampai kepada sasaran kita."Bukan nak membuat apa-apa tuduhan, tapi saya fikir kalau kita boleh ada kerangka itu ia akan memudahkan lagi kita mendapat dana," kata Saifuddin selepas Majlis Sambutan Hari ASEAN yang ke-55 di Markas Pasukan Mencari dan Menyelamat Khas Malaysia (SMART), di sini.Turut hadir, Menteri di Jabatan Perdana Menteri (Tugas-tugas Khas), Datuk Dr Abd Latiff Ahmad.


Mangsa kes tetak meninggal dunia

(Ketua Polis Daerah Kuala Muda, ACP Zaidy Che Hassan)

SUNGAI PETANI, 7 Ogos- Mangsa kes tetak dengan pedang di tapak sebuah projek perumahan di Bukit Bayan Sungai Petani, Kedah dua hari lalu meninggal petang tadi ketika menerima rawatan di Hospital Sultan Abdul Halim (HSAH) Sungai Petani.  Ketua Polis Daerah Kuala Muda, ACP Zaidy Che Hassan mengesahkan kematian pegawai keselamatan terbabit. Beliau bagaimanapun enggan mengulas lanjut kerana kes masih dalam siasatan. Dalam kejadian kira-kira pukul 4.00 petang itu, mangsa, Ismail Ahmad, 58 tahun, cedera parah pada kepala dan tangan dikejarkan ke HSAH untuk menerima rawatan. Mangsa mendakwa ditetak pada kepala dan tangan kiri menggunakan parang selepas beliau menegur tindakan seorang lelaki yang menunggang motosikal secara berbahaya di tapak projek itu.

Punca kematian mangsa hanya akan diketahui selepas proses bedah siasat.  Terdahulu, seorang lelaki dihadapkan ke Mahkamah Sesyen, Sungai Petani atas pertuduhan mengikut Seksyen 326 Kanun Keseksaan (KK) kerana mendatangkan kecederaan menggunakan sebilah pedang terhadap mangsa.  Tertuduh, R Subramaniam, 41 tahun mengaku bersalah terhadap perbuatannya itu sebelum mahkamah menetapkan 29 Ogos depan untuk tarikh jatuh hukum sementara menunggu laporan perubatan penuh mangsa.


Kerajaan dengar rintihan Keluarga Malaysia di Sarawak

KUCHING, 7 Ogos - Kerajaan sentiasa mendengar rintihan Keluarga Malaysia khususnya masalah bekalan elektrik di negeri ini, kata Perdana Menteri Datuk Seri Ismail Sabri Yaakob.Ismail Sabri berkata, kerajaan membina stesen jana kuasa hidroelektrik ketiga di Sarawak, Baleh Hydroelectric Project (HEP) di pedalaman Kapit yang dijangka siap pada tahun 2025."Empangan Baleh berkapasiti 1,295 MegaWatt (MW) akan dapat menampung permintaan hidroelektrik di kawasan sekitar, selain turut mewujudkan tiga ribu 500 peluang pekerjaan setempat," katanya pada Majlis Penutupan Jelajah Aspirasi Keluarga Malaysia, Peringkat Negeri Sarawak di sini, hari ini. Tambah beliau, kerajaan juga komited menyelesaikan isu banjir dengan peruntukan RM15 bilion bagi tempoh lapan tahun bermula 2023 hingga 2030 di bawah Rancangan Malaysia ke-12 (RMKe-12).Ismail yakin Sarawak dapat mencapai sasarannya untuk menjadi negeri maju menjelang 2030 di bawah kepimpinan Premier Tan Sri Abang Johari Tun Openg.

Katanya di samping keyakinan ini, Kerajaan Persekutuan akan terus mengutamakan pembangunan Sarawak, jelas terbukti dengan peruntukan perbelanjaan pembangunan RM4.55 bilion yang disediakan di bawah Rancangan boleh pinda (Rolling Plan) Kedua tahun 2022 RMKe-12."Selain itu, bagi menjamin keselesaan dan kemudahan generasi masa hadapan, peruntukan RM5.77 bilion telah disediakan di bawah RMK-12 bagi membangunkan dan menaik taraf sekolah serta institusi pendidikan di Sarawak," ucap beliau.Katanya, daripada 409 projek pembangunan baharu dan sambungan, 111 projek kini siap sepenuhnya, 109 projek di peringkat pelaksanaan atau pembinaan dan 189 projek berstatus prabina."Peruntukan RM2.16 bilion turut disediakan bagi menampung 361 projek menaik taraf dan membangunkan semula sekolah yang mempunyai bangunan daif," katanya.Dalam majlis itu, sembilan penerima muda yang telah kehilangan sama ada ibu atau bapa mereka, yang meninggal dunia kerana COVID-19 menerima bantuan di bawah Yayasan Keluarga Malaysia (YKM).Sementara itu, beliau turut menyampaikan bantuan komuter riba inisiatif Universiti Malaysia Sarawak (UNIMAS) kepada lima pelajar universiti daripada kalangan keluarga B40 .Turut hadir pada majlis itu Premier Sarawak Tan Sri Abang Johari Tun Openg dan beberapa menteri kabinet persekutuan serta negeri.Jelajah Aspirasi Keluarga Malaysia edisi Sarawak yang melabuhkan tirai hari ini telah berjaya menarik lebih 80,000 pengunjung sejak bermula Jumaat lepas.


Tarik sokongan, kerajaan sedia laksana PRU-15 lebih awal - PM

(Ismail Sabri ditemui selepas merasmikan MAHA 2022 di Maeps, Serdang)

SERDANG, 6 Ogos- Kerajaan sedia hadapi sebarang kemungkinan termasuk mengadakan Pilihan Raya Umum ke-15 (PRU15) lebih awal, sekiranya Perikatan Nasional (PN) berhasrat menarik sokongan dalam kerajaan.Tegas Perdana Menteri, Datuk Seri Ismail Sabri Yaakob Malaysia mengamalkan sistem demokrasi dan mana-mana parti bebas membuat keputusan, termasuk sokongan kepada kerajaan.Namun perlu sedia berdepan kesan akibat keputusan tersebut."Kalau semua bersedia ke arah pilihan raya kita akan adakan pilihan raya, kerajaan sentiasa bersedia dalam apa sahaja keadaan. "Kalau kerajaan ini kekal, kita akan pertimbangkan dari segi tarikh pilihan raya ikut kesesuaian. Saya dah sebutkan, pilihan raya tetap diadakan, cuma tarikh akan ditentukan," katanya.

(Ismail Sabri melawat ruang pameran selepas merasmikan MAHA 2022 di Taman Ekspo Pertanian Malaysia Serdang (MAEPS), hari ini/BERNAMA)

Beliau ditemui selepas merasmikan Pameran Pertanian, Hortikultur dan Agro Pelancongan Malaysia (MAHA) 2022, di sini hari ini.Ia sebagai mengulas laporan sebuah akhbar melaporkan Perikatan Nasional (PN) sedang menimbang untuk menarik balik sokongan terhadap Ismail Sabri sebagai Perdana Menteri.Mengulas lanjut, Ismail Sabri yang juga Naib Presiden UMNO berkata laporan berhubung PN itu tidak dikeluarkan secara rasmi oleh parti berkaitan.